title: Riksväg 77

text: Rimbossa tie puolestaan menee keskustan halki ja kohtaa sinä aikana Länsväg 280:n. Rimbon jälkeen tie jatkuu pitkän matkaa mutkaisempana, mutta vähäliikenteisempänä kuin ennen Rimboa, ennen tien saapumista Husbyhyn, se ohittaa Husby-Sjuhundran kirkon, Husbyn ohituksen jälkeen tie kohtaa melko heti E18:n moottoritien liittymän, liityttyään osaksi E18:n moottoritietä se jatkuu sen kanssa Kyrksjöniin asti jossa E18 erkanee Kapellskärin satamaan, siitä puolestaan tie jatkuu vielä vähän matkaa saapuen sitten Länsväg 276:n risteykseen.


title: Tappavat ajatukset (elokuva)

text: Tappavat ajatukset ("Mortal Thoughts") on vuonna 1991 ensi-iltansa saanut trilleri. Elokuvan pääosia esittävät Demi Moore, Bruce Willis, Glenne Headly, John Pankow, Harvey Keitel, Billie Neal, Frank Vincent, Doris McCarthy ja Karen Shallo. Elokuvan on ohjannut Alan Rudolph. Elokuva tuotti yhteensä yli 19 miljoonaa dollaria.


title: Tappavat ajatukset (elokuva)

text: "Video-oppaassa" vuodelta 1994 Olavi Similä sanoo henkilöhahmojen olevan hyvin näyteltyjä mutta niin tympeitä, että koko elokuva saa tunkkaisen maun. Hän antaa "Tappaville ajatuksille" kolme tähteä viidestä, mikä vastaa sanallista arviota ”hyvä”.


title: Bert Schneider

text: Berton "Bert" Schneider (s. 5. toukokuuta 1933 New York, New York, Yhdysvallat – 12. joulukuuta 2011 Los Angeles, Kalifornia, Yhdysvallat) oli yhdysvaltalainen elokuvatuottaja.


title: Bert Schneider

text: Schneider on peräisin yläluokkaisesta juutalaisperheestä. Hän opiskeli Cornellin yliopistossa mutta sai potkut 1953 huonojen elämäntapojen vuoksi. Hän avioitui 1954 Judy Feinsteinin kanssa. Perhe oli mukana elokuva-alalla itärannikolla, mutta Schneider muutti 1965 Hollywoodiin ystävänsä Bob Rafelsonin kehotuksesta.


title: Bert Schneider

text: Kohtaamisesta Kalifornian hippikultturin kanssa seurasi, että Schneiderin elämä keskittyi seksiin ja huumeisiin mutta samalla hän osoitti merkittävää luovuutta. Rafelsonin kanssa hän tuotti The Monkeesia käsitelleen televisiosarjan, josta hän sai 1967 Emmyn, mutta kyllästyi sarjaan muutamassa vuodessa.


title: Bert Schneider

text: Schneider rahoitti tuotantoyhtiönsä Raybertin (myöhemmin BBS) kautta Peter Fondan ja Dennis Hopperin elokuvaa "Easy Rider", kun he olivat joutuneet kahnauksiin APIn kanssa. Schneider edisti "Easy Riderin" syntyä, ja hänen merkittävin tehtävänsä oli arvaamattoman Hopperin pitäminen ohjissa. Schneider myös järjesti Jack Nicholsonille roolin elokuvassa vain siksi, että tämä toimisi välittäjänä Fondan ja Hopperin välillä. Schneider taivutteli Columbia Picturesin elokuvan jakelijaksi. Kun "Easy Riderista" tuli yllättäen menestyselokuva, se oli myös Schneiderille läpimurto nykyaikaisena riippumattomana tuottajana. Hopperin silloinen vaimo on kommentoinut Schneirin osuutta: "Bert oli sankari joka pelasti elokuvan. Ilman häntä koko "Easy Rideria" ei olisi syntynyt".


title: Bert Schneider

text: Columbia taustavoimana hänen tuotantoyhtiönsä avasi toimiston osoittessa 933 North LaBrea, joka oli jossakin vaiheessa Hollywoodin muodikkain paikka. 8. helmikuuta 1971 (samana yönä, jolloin Kaliforniassa sattui maanjäristys, jossa kuoli 68 ihmistä) särkyi Schneiderin ja hänen vaimonsa Judyn avioliitto. Schneider muutti suureen bungalowiin, ja hänellä oli sen jälkeen pitkäaikainen suhde näyttelijä Candice Bergenin kanssa. Kotonaan hän järjesti maineikkaita suurellisia juhlia. Noihin aikoihin Schneider seurusteli radikaalien kuten Huey Newtonin kanssa. Vuonna 1972 hän alkoi kyllästyä BBS:ään, ja yritys ajatui taloudelliseen alamäkeen.


title: Bert Schneider

text: Poliittisten harrastustensa vuoksi hän tuotti Vietnamin sodasta dokumenttielokuvan "Hearts and Minds", jonka ensi-ilta oli 1974. Schneidersin ja Bergenin suhde päättyi maaliskuussa 1975. 8. huhtikuuta 1975 Schneider vastaanotti parhaan dokumenttielokuvan Oscarin "Hearts and Mindsista". Hän järkytti (ja ilahdutti) yleisöä lukemalla palkintojenjakotilaisuudessa Etelä-Vietnamin väliaikaishallituksen tervehdyksen ”Yhdysvaltain kansalle”.


title: Bert Schneider

text: Schneiderin ura polki kuitenkin paikallaan vuoden 1975 jälkeen, joskin hän tuotti vuonna 1978 Terrence Malickin ohjaaman elokuvan "Onnellisten aika", jossa näytteli muun muassa Richard Gere. Henkilökohtaiset ongelmat ja poliittisten tuulien suunnanmuutokset 1980-luvulla aiheuttivat sen, että Schneider irtautui elokuva-alalta. Hän asui vuosia Jack Nicholsonin naapurina.


title: The Voice

text: The Voice voi viitata ainakin seuraaviin:


title: Henkitorven syöpä

text: Henkitorven syöpä on harvinainen henkitorvessa alkava syöpäsairaus. Tavallisimmin se ilmenee levyepiteelikarsinoomana (varsinkin yli 60-vuotiailla miehillä), mutta myös esimerkiksi adenoidista kystistä karsinoomaa tavataan henkitorvessa (varsinkin 40–60-vuotiailla henkilöillä). Tupakoinnilla on tunnettu yhteys levyepiteelikarsinoomaan mutta ei adenoidiseen kystiseen karsinoomaan.


title: Henkitorven syöpä

text: Henkitorven syövälle tyypillisiä oireita ovat hengitys- ja nielemisvaikeudet, kuiva yskä, veriyskä, äänen käheytyminen, kuumeilu, vilu ja toistuvat rinnan alueen infektiot. Oireet ovat yleisiä myös monissa hyvänlaatuisissa taudeissa. Henkitorven syövän pääasialliset hoitomuodot ovat leikkaus ja sädehoito. Kemoterapiaa annetaan yleensä palliatiivisessa tarkoituksessa, oireiden lievityksenä. Siinä voidaan käyttää sisplatiinia tai karboplatiinia. Henkitorven syöpäkasvain on mahdollinen yläonttolaskimo-oireyhtymän aiheuttaja.


title: Henkitorven syöpä

text: Henkitorven syöpä kattaa 0,02–0,04 % raportoiduista syöpätapauksista. Taudin ennuste on yleisesti ottaen huono; 5–35 % potilaista elää viiden vuoden kuluttua diagnoosista. Adenoidisen kystisen karsinooman ennusteen on havaittu olevan huomattavasti parempi kuin levyepiteelikarsinooman.


title: Henkitorven syöpä

text: Henkitorven syöpää sairastanut henkilö sai ensimmäistä kertaa keinotekoisen henkitorven vuonna 2011 Karoliinisessa yliopistosairaalassa Tukholmassa. Potilas oli 36-vuotias geologian opiskelija Eritreasta. Potilas kuoli tammikuussa 2014 uuden henkitorven irrottua. Menetelmän kehittänyttä tohtori Paolo Macchiarinia epäillään kuolemantuottamuksesta ja tutkimusvilpistä.


title: Brysselin metro

text: Brysselin metro (, ) on Belgian pääkaupungissa Brysselissä toimiva metroverkosto, johon kuuluu yhteensä neljä metrolinjaa. Vuonna 2010 sitä käytti jopa 150 miljoonaa ihmistä. Verkosto kattaa hyvin varsinkin keskustan, jonne jokainen neljästä metrolinjasta pysähtyy. Metrojen maksimivauhti linjoilla 1, 5 ja 6 on 72 kilometriä tunnissa ja linjalla 2 50 kilometriä tunnissa. Metrojen keskimääräinen vauhti koko metroverkostossa on 29,4 kilometriä tunnissa.


title: Brysselin metro

text: Brysselin metro avattiin vuonna 1976 ja sitä on siitä lähtien vähitellen laajennettu. Yhteensä raiteiden pituus on 32 kilometriä, mutta mikäli laskuihin otetaan myös raitiovaunujen (ranskaksi "prémétro") raiteet, niin verkosto käsittää 55,7 kilometriä. Metroverkostojen pituudessa Brysselin metro sijoittuu 61. sijalle maailmantilastoissa. Varsinaisia metroasemia Brysselin metrossa on 58. Metrojen raiteiden leveys on 1,435 metriä ja uusin niitä pitkin kulkeva metromalli on vuonna 2007 käyttöön tullut M6 "Boa".


title: Brysselin metro

text: Brysselin metron Maelbeek/Maalbeekin metro-asemalle tehtiin 22. maaliskuuta 2016 pommi-isku.


title: Carlislen tuomiokirkko

text: Carlislen tuomiokirkko (, "Cathedral Church of the Holy and Undivided Trinity") on vuodesta 1133 lähtien ollut Carlislen hiippakunnan tuomiokirkko. Arkkitehti Ewan Christian toteutti katedraalin kunnostustyöt vuosina 1853–1857.


title: Luettelo tunnetuista joensuulaisista

text: Tunnettujen joensuulaisten luetteloon kuuluu sekä kaupungissa syntyneitä että siellä asuneita henkilöitä:


title: Moldavian maalatut kirkot

text: Moldavian maalatut kirkot sijaitsevat Suceavan piirikunnassa, Romaniassa. Kirkkoja on kahdeksan, ja ne on listattu 1994 Unescon maailmanperintökohteiksi. Suceviţan luostari listattiin vuonna 2010.


title: Moldavian maalatut kirkot

text:
Johannes Kastajan kirkko rakennettiin 1503 aluksi Suceavan kuvernöörin Luca Arboren asuinpaikaksi. Se koristeltiin hän lapsenlapsensa määräyksestä 1541, ja perheen kuoltua siitä tuli Arboren kylän kirkko. Kirkon arkkitehtuuri poikkeaa muista alueen kirkoista tornin puuttumisen vuoksi.
Ensimmäiset merkinnät luostarin rakentamisesta on 1415, mutta varsinaisen muotonsa se sai 1530. Luostari sijaitsee Humorin kylässä. Luostarin puolustamiseksi ruhtinas Vasile Lupu rakennutti tornin 1641. Sen ulkoseinän freskot ovat alueen vanhimpia.


title: Moldavian maalatut kirkot

text: Tunnetaan myös nimellä Moldoviţan luostari ja se sijaitsee Moldovițan kylässä. Sen rakennutti Peter IV Rareș, ja se valmistui vuonna 1532. Kirkon arkkitehtuuri on samankaltainen kuin Humorin luostarissa, joten uskotaan luostarien rakentajana olleen sama henkilö.


title: Moldavian maalatut kirkot

text:
Rakennetiin vuonna 1487 Tapani III Suuren määräyksestä Nunna luostariksi. Kirkko ryöstettiin vuosina 1653 ja 1684. Kirkon loiston palautti 1800-luvun alkupuolella prinssi Nicolas Mavrocordat. Kirkko on alueen pienimpiä.
Prinssi Peter IV Rareș rakennutti kirkon 1531 alun perin perheensä mausoleumiksi Probotaan. Kirkon kaikki seinämaalaukset on maalattu uudelleen 1900-luvulla. Kirkon ulkopuoliset maalaukset ovat kuluneet, mutta niistä on silti nähtävissä runsas värien käyttö.


title: Moldavian maalatut kirkot

text: Valmistui vuonna 1522 ja rakentaminen aloitettiin Tapani III Suuren määräyksestä Suceavan kylään. Kirkon holviin ja seiniin on maalattu 365 pyhimystä, yksi vuoden jokaiselle päivälle.


title: Moldavian maalatut kirkot

text: Voronețn kylässä sijaitseva luostari valmistui 1488. Sen rakennutti Tapani III Suuri Vasluin taistelun muistoksi. Kerrotaan, että sen rakentaminen kesti kolme kuukautta ja kolme viikkoa.


title: Moldavian maalatut kirkot

text: Kirkko tunnetaan myös nimellä Suceviţan luostari, ja sen katsotaan valmistuneen 1583. Se on saanut vaikutteita Bysantin sekä goottilaisesta arkkitehtuurista


title: Pohjanleinikki

text: Pohjanleinikki ("Ranunculus hyperboreus") on kosteissa paikoissa kasvava pohjoisen pallonpuoliskon arktisten alueiden leinikkikasvi ("Ranunculaceae").


title: Pohjanleinikki

text: Monivuotinen pohjanleinikki kasvattaa 3–20 cm pitkän, vedessä kasvaessaan jopa 40 cm pitkän, tavallisesti kaljun varren. Varsi on suikerteleva tai joskus koheneva, nivelistä juurehtiva ja 0,5–1 mm paksu. Monista muista leinikkilajeista poiketen kasvin alus- ja varsilehdet ovat samanlaisia. Lehtien ruoti on 1–6 cm pitkä, kelluslehdissä vielä pitempi. Lehtilapa on 3–17 mm leveä, hertta- tai tylppätyvinen, 3–5-halkoinen tai -jakoinen sekä ehytliuskainen. Keltaiset, 4–7 mm leveät kukat sijaitsevat yksittäin lehtihangoissa. Kukkaperä on 1–2 cm pitkä ja pitenee hedelmävaiheessa. Kukassa on kaksi kehäkiehkuraa. Verhiö on kolmelehtinen ja noin teriön pituinen, teriö on kaksi- tai kolmilehtinen. Terälehdet ovat mesikuopallisia. Pohjanleinikki kukkii Suomessa heinä-elokuussa. Kasvin hedelmistö on hieman pitkänomainen. Siihen kehittyy 1–1,4 mm pituisia pähkylöitä, joissa on koukkupäinen, 0,1 mm pituinen ota. Muiden leinikkien tavoin myös pohjanleinikki on myrkyllinen kasvi.


title: Pohjanleinikki

text: Pohjanleinikki muistuttaa jossain määrin pikkuleinikkiä ("R. pygmaeus"), joka kuitenkin on karvainen ja sen kukassa on viisi terä- ja verholehteä.


title: Pohjanleinikki

text: Pohjanleinikin levinneisyysalue on sirkumpolaarinen, ja sitä tavataan laajalla alueella pohjoisen pallonpuoliskon arktisilla alueilla. Laji kasvaa Fennoskandian keski- ja pohjoisosissa Norjassa, Ruotsissa, Suomessa ja Kuolan niemimaalla, josta levinneisyysalue jatkuu Venäjän pohjoisrannikkoa pitkin aina Tyynellemerelle saakka. Itä-Venäjällä lajia tavataan myös Kamtšatkan niemimaalla. Pohjanleinikki kasvaa myös suurimmassa osassa Alaskaa ja Pohjois-Kanadaa, sekä paikoitellen etelämpänä Kalliovuorilla. Laji viihtyy lisäksi Grönlannissa, Islannissa sekä Huippuvuorilla. Suomessa pohjanleinikkiä kasvaa paikoitellen Oulun korkeudelta pohjoiseen. Laji runsastuu pohjoisempaan päin mentäessä.


title: Pohjanleinikki

text: Pohjanleinikki vaatii menestyäkseen hyvin kostean kasvupaikan. Sitä tavataan lähteiköissä, järvenrannoilla, jokien lieterannoilla, soitten mutarimmissä sekä suo- ja tienvarsiojissa. Joskus lajia tavataan myös vedessä kellusvartisena ja -lehtisenä tai upoksissa.


title: Musta madonna

text: Musta madonna tai Musta neitsyt on maalaus tai veistos mustaihoisesta Neitsyt Mariasta. Sanaa käytetään varsinkin Euroopassa keskiajalla tai aikaisemmin tehdyistä Mustista madonnoista.


title: Musta madonna

text: Musta madonna tarkoittaa erityisesti myös Neitsyt Mariaa, joka kuvataan mustaihoisena afrikkalaisena, joka on suosittu kuvatyyppi Afrikassa ja alueilla, joissa on suuria mustaihoisia väestöjä, kuten Brasiliassa ja Yhdysvalloissa.


title: Musta madonna

text:
Veistokset voivat olla tehty eebenpuusta tai muusta tummasta puusta, mutta materiaalin valinnan merkityksestä on myös kiistelty. Toisten teosten on arveltu olleen alun perin vaaleaihoisia, mutta tulkittu niiden tummentuneen ajan kuluessa, esimerkiksi kynttilöiden aiheuttaman karstan takia. Tätä on tarjottu useimpien keskiaikaisten ”mustien” Marian kuvien selitykseksi, mutta tämän tulkinnan ovat haastaneet ne, jotka uskovat Mustien madonnien värin olevan tarkoituksellinen siksi, että Neitsyt Maria oli tummaihoinen.
Mustia madonnia tavataan tavallisesti katolisilta alueilta. Veistokset ovat useimmiten puusta, mutta toisinaan myös kivestä, usein maalattuja ja ne ovat noin 75 senttimetriä korkeita ja peräisin 1000–1400-luvuilta. Veistostyypissä on kaksi pääryhmää, vapaana seisovat ja valtaistuimella istuvat. Kuvat ovat tavallisesti bysantin tyylisiä ikoneita, jotka on usein tehty Italiassa 1200- tai 1300-luvuilla. Euroopassa on noin 450–500 Mustaa madonnaa, riippuen luokittelusta. Ranskassa on ainakin 180 "Vierges Noiresia", sekä satoja ei-keskiaikaisia kopioita. Jotkut niistä ovat museoissa, mutta useimmat sijaitsevat kirkoissa tai pyhäköissä ja uskovaiset kunnioittavat niitä. Muutamat yhdistetään ihmetekoihin ja ne vetävät puoleensa melko suuria joukkoja pyhiinvaeltajia.


title: Musta madonna

text: Erityisen tunnettu ihmeitätekevä ikoni on puolalaisen Częstochowan pauliinilaisluostarin Jumalanäidin ikoni. Tätä ikonia kunnioittavat kymmenet tuhannet ihmiset vuosittain; paikka on yhä nykyäänkin Puolan tärkein pyhiinvaelluskohde. Kuvaan liitetään useita ihmetekoja. Ikonissa kuvatun tumman Jumalanäidin poskessa näkyy kaksi miekaniskua, jotka on tapana esittää myös kuvasta tehtävissä ikonikopioissa. Jäljet syntyivät ihmelegendan mukaan vuonna 1430, kun luostarista ikonin siihen liittyvine koruineen varastaneet rosvot eivät päässeet liikkeelle ikonin kanssa hevosvaunuillaan, sillä hevoset eivät suostuneet lähtemään eteenpäin. Varkaat suuttuivat, iskivät kimmastuksissaan kuvaa miekalla ja heittivät sen maahan.


title: Musta madonna

text: Tunnetuimpana ihmeenä, johon kuva liitetään, pidetään vuonna 1655 lopussa tapahtunutta protestanttisen Ruotsin kuningas Kaarle X Kustaan 3 000 miehen piirityksen epäonnistumista. Kun vahva piiritysjoukko 40 päivän kuluttua luopui vain 160 sotilaan ja 70 munkin vahvuisen, mutta muurien suojaaman luostarin piirityksestä, pidettiin voittoa Jumaläidin huolenpidon merkkinä luostarista, kaupungista ja koko katolisesta valtakunnasta. Puolalaisten laaja mielipide ja sotaonni kääntyi yleisestikin ruotsalaisvastaiseksi piirityksen jälkeen. Pian Ruotsin kuninkaan kaikkiaan 17000 miehen sotajoukot oli häädetty maasta. Huhtikuussa 1656 ruotsalaista sukujuurta oleva Puolan kuningas Juhana II Kasimir julisti Neitsyt Marian Puolan kuningattareksi. Ikonin maine kasvoi. Kasimir teki pyhiinvaellusmatkan kaupunkiin ja osallistui puolisoineen symbolisesti myös korjaustöihin.


title: Anton Kuivanen

text: Anton Kuivanen (s. 1. toukokuuta 1984) on suomalainen vapaaottelija. Kuivanen on myös Tony Halmeen jälkeen ensimmäinen Ultimate Fighting Championship -organisaatiossa otellut suomalainen.


title: Anton Kuivanen

text: Kuivanen harjoittelee pääsääntöisesti GB-Gymillä, mutta hän on käynyt treenaamassa ympäri maailmaa, muun muassa Floridassa American Top Teamilla. Hänet on tällä hetkellä rankattu kevyensarjan maailman 100 parhaan joukkoon ja Euroopan listalla toiseksi.


title: Anton Kuivanen

text: Kuivasen kiinnitys lajin huippuna pidettyyn Ultimate Fighting Championship -organisaatioon julkistettiin 16. tammikuuta 2012. Alun perin Kuivasen oli tarkoitus kohdata C.J. Keith, mutta tämä vetäytyi ottelusta vanhempiaan kohdanneen onnettomuuden takia. Hän otteli ensimmäisen UFC-ottelunsa 15. helmikuuta toista UFC-ensikertalaista, yhdysvaltalaista Justin Salasia vastaan "UFC on Fuel TV: Sanchez vs. Ellenberger" -tapahtumassa. Kuivanen hävisi ottelun kaikin tuomariäänin (30–27, 30–27, 29–27). Kuivanen oli ensimmäinen UFC:ssä otellut suomalainen sitten Tony Halmeen, joka kohtasi Randy Couturen "UFC 13" -tapahtumassa vuonna 1997.


title: Anton Kuivanen

text: Huhtikuussa 2012 UFC ilmoitti Kuivasen ottelevan seuraavan kerran 21. heinäkuuta UFC 149 -tapahtumassa Kanadan Calgaryssä. Hänen vastustajansa oli Mitch Clarke, painitaustan omaava kanadalaisottelija, joka hävisi UFC-debyyttinsä John Cholishille teknisellä tyrmäyksellä UFC 140 -tapahtumassa. Kuivanen voitti ottelun Clarkea vastaan tuomariston hajaäänin (29–28, 28–29, 29–28). 23. helmikuuta 2013 hän otteli Anaheimissa pidetyssä UFC 157 -tapahtumassa Ultimate Fighter -voittaja Michael Chiesaa vastaan. Ottelu päättyi Kuivasen tappioon Chiesan saatua hänet luovuttamaan toisessa erässä kuristusotteellaan. Hävittyään kolmesta ottelustaan kaksi Kuivanen menetti UFC-sopimuksensa maaliskuussa 2013.


title: Anton Kuivanen

text: Suomalainen Cage-promootio ei riisunut Kuivaselta kevyen sarjan mestaruutta tämän UFC-sopimuksen ajaksi ja sopimuksen loputtua Kuivanen palasi puolustamaan mestaruuttaan CAGE 22-tapahtumaan yhdysvaltalaista Jason Pierceä vastaan. Kuivanen voitti kolme erää kestäneen ottelun kaikin tuomariäänin. Seuraavaksi Kuivanen puolusti mestaruuttaan Cage 23-tapahtumassa syyskuussa 2013. Hänet haastoi yhdysvaltalainen Eric Reynolds(17-7-0). Kuivanen arvioitiin ennen ottelua hienoiseksi ennakkosuosikiksi mutta vapaaottelun lisäksi ammattilaisnyrkkeilyssä otellut Reynolds yllätti heti ensimmäisen erän alussa pään sivuun osuneella vasemmalla koukulla joka tiputti Kuivasen mattoon. Reynolds tyrmäsi Kuivasen kahdella jatkolyönnillä ja voitti tältä Cage-promootion kevyen sarjan mestaruuden.


title: Anton Kuivanen

text: Kuivanen otteli seuraavan kerran Cage 29 -tapahtumassa Helsingissä 28. helmikuuta 2015. Hän voitti täyteen aikaan käydyssä ottelussa kaikin tuomariäänin liettualaisen Sergej Grechichon. Grechichon manageri Marius Mazulis jätti sekä kehä- että arvostelutuomarien toiminnasta ottelussa virallisen valituksen Suomen Vapaaotteluliitolle. Liitto käsitteli protestin ja totesi sen perusteettomaksi.


title: Anton Kuivanen

text: 16. huhtikuuta 2015 Kuivanen otteli Cage 30 -tapahtumassa Helsingissä. Hänen vastustajansa oli Sean Carter.


title: Ari Pulkkinen (säveltäjä)

text: Ari Pulkkinen (s. 15. tammikuuta 1982 Helsinki) on suomalainen säveltäjä, muusikko ja äänisuunnittelija. Hän on suunnitellut muun muassa "Angry Birdsin", "Outlandin", "Dead Nationin" ja "Trinen" tunnusmusiikit.


title: Ari Pulkkinen (säveltäjä)

text: Pulkkinen aloitti pianon opiskelun kuusivuotiaana ja sävelsi ensimmäisen kappaleen 12-vuotiaana. Hän oli kiinnostunut tietokoneilla tehdystä musiikista ja alkoi tehdä musiikkia Tracker-ohjelmistolla. Hän voitti useita kilpailuja ja teki ensimmäisen tunnusmusiikin peliin nimeltä "Starfight VI: portinvartijoita" vuonna 1999. Pulkkinen ei ole opiskellut musiikin sävellystä. Hän sanoo, että teoksissaan hän ei halua luokitella tai merkitä tiettyjä tyylejä tai genrejä, vaan säveltää musiikkia, joka erottuu massasta.


title: Ari Pulkkinen (säveltäjä)

text: Pulkkinen valittiin vuonna 2011 vuoden suomalaiseksi pelinkehittäjäksi. Tuomaristo totesi valinnan perusteluissa: ”Ari Pulkkisen panos peliteollisuuteen on myös todistanut sen, että pelit ovat, ehkä suuremmassa määrin kuin mitkään muut sisältötuotteet, tuotteita joissa jokaisella elementillä on omassa roolissaan suuri merkitys. Pulkkinen on onnistunut omalla sarallaan tekemään osuutensa siten, että hänen tuotoksensa on toiminut yhteydessä pelien kokonaisuuteen luoden tunnelmaa, mielikuvia ja pelaamisen iloa.”


title: Ari Pulkkinen (säveltäjä)

text: AriTunes on Ari Pulkkisen vuonna 2008 perustama yritys, joka keskittyy musiikkiin ja äänituotantoon videopeleihin.


title: Ari Pulkkinen (säveltäjä)

text: Albumit ja ääniraidat videopeleihin:


title: George Whitman

text: George Whitman (12. joulukuuta 1913 East Orange, New Jersey, Yhdysvallat – 14. joulukuuta 2011 Pariisi, Ranska) oli pariisilaisen Shakespeare & Company -kirjakaupan omistaja. Hänen aikalaisiaan olivat sellaiset beat-sukupolven runoilijat kuin Jack Kerouac ja Allen Ginsberg.


title: George Whitman

text: Whitman perusti tädiltään perimillään rahoilla 1951 Pariisiin kirjakaupan Le Mistral mutta nimesi sen myöhemmin uudelleen Sylvia Beachin kirjakaupan mukaan. Whitmanin teki julkisuudessa tunnetuksi elokuva "Portrait of a Bookstore as an Old Man".


title: George Whitman

text: Whitman kuoli kirjakaupan yläpuolella olevassa asunnossaan 98-vuotiaana. Hänet haudataan Père-Lachaisen hautausmaalle.


title: Sylhetin alue

text:
Sylhetin alue () on yksi Bangladeshin kahdeksasta hallinnollisesta alueesta. Alueen hallinnollinen keskus ja suurin kaupunki on Sylhet. Alueen pinta-ala on 12 596 km² ja väkiluku 9,9 miljoonaa (VL 2011). Alueen pohjoispuolella sijaitsee Intian Meghalayan osavaltio, eteläpuolella Tripuran osavaltio, idässä Assamin osavaltio, lännessä Dhakan alue ja Mymensinghin alue sekä lounaassa Chittagongin alue.
Sylkhetin alue jakaantuu neljään piirikuntaan: Habiganj, Moulvibazar, Sunamganj, ja Sylhet. Näistä Habiganj, Moulvibazar ja Sylkhet kuuluvat Bangladeshin keskeisimpiin teetuotantoalueisiin.


title: Ari Pulkkinen

text: Ari Pulkkinen -nimisiä henkilöitä ovat:


title: Luettelo Kroatian presidenteistä

text: Tämä on luettelo Kroatian presidenteistä.


title: Nocebo

text: Nocebo tai nosebo tarkoittaa seuraavia asioita:


title: Meriastrolabi

text: Meriastrolabi on vanha kulmanmittauslaite leveyspiirin määrittämiseksi laivassa joko keskipäivän auringon tai tähtien tunnetun aseman perusteella. Meriastrolabi ei ollut täydellinen astrolabi, vaan enemmänkin asteikolla merkitty kehä varustettuna kohdistimella pystysuorien kulmien määrittämiseksi. Meriastrolabit oli suunniteltu käytettäviksi laivoissa kovassa merenkäynnissä ja tuulessa, jolloin astrolabit ovat hankalia käsitellä.


title: Meriastrolabi

text: Meriastrolabin ensi ilmaantumiselle on tarjolla useita ajankohtia. Vanhimman ajoituksen, 1295, tarjoaa astromoni Ramon Llull, joka eli Mallorcalla olleessa Majorcan kuningaskunnassa. Myöhemmät ajankohdat keskittyvät 1400-luvun loppupuolelle, Samuel Purchasin väittäessä meriastrolabin, että Martin Behaim, merenkulkija, jota kaikki eivät pidä luotettavana kertojana, otti sen käyttöön navigoinnissa. Monin lähteiden mukaan väline tunnettiin varmuudella 1400-luvun lopulla. Vanhin tunnettu kuvaus meriastrolabin valmistamisesta ja käytöstä on saatu Martín Cortés de Albacarin kirjasta "Arte de Navegar" julkaistu vuonna 1551. vaikkakin meriastrolabin perusperiaate on sama kuin arkkipendulumin, jota muinaisessa Egyptissä käytettiin rakennettaessa pyramideja. On olemassa todisteita siitä, että meriastrolabi on kehittynyt tähtitieteessä käytetystä astrolabista, koska vanhimmissa meriastrolabeissa on säilynyt joitakin merkintöjä (esimerkiksi "umbra recta" ja umbra vera") vanhemmista laitteista vaikka näissä ei enää ole ollut vastaavia osia.


title: Meriastrolabi

text: Meriastrolabin on syrjäyttänyt tai täydentänyt vanhempia navigaattoreiden käytössä olleita instrumentteja, kuten Jaakobinsauvaa ja kvadranttia. Meriastrolabi jäi käytöstä 1600-luvun puoleen välin jälkeen. Sen korvasi tarkemmat ja helppokäyttöisemmät laitteet kuten Davis'n kvadrantti. Säilyneet meriastrolabit ovat harvinaisia. Vuonna 1979 niitä tiedettiin löytyneen 33 kappaletta, kun vuonna 1988 tunnettiin 65 kappaletta. Mitä laajemmin meriarkeologiassa saadaan hylkyjä tutkittua, sitä enemmän niitä löytyy. Niiden raskas messinkinen rakenne takaa niiden hyvän säilyvyyden meriolosuhteissa.


title: Meriastrolabi

text: Käytettäessä meriastrolabia navigoija nostaa laitetta renkaasta laiteen yläosassa. Tämä pitää laitteen pystysuorassa asennossa. Käyttäjä suuntaa laitteen haluamaansa kohdetta kohti. Kohdistin käännetään kohteen määräämään kulmaan ja näin saatu kulma luetaan kehän asteikolta. Katsottaessa himmeitä kohteita kuten tähtiä, navigoija katsoi kohdistimen läpi. Aurinkoa mitattaessa kohdistimen ristikon varjosta saatiin kulma.


title: Nocebo (Stam1nan albumi)

text: Nocebo on Stam1na-yhtyeen 8. helmikuuta 2012 ilmestynyt viides studioalbumi. Albumin nimi viittaa lumelääkkeen negatiiviseen vaikutukseen noseboon. Kappaleesta ”Valtiaan uudet vaateet” julkaistiin single ja kuvattiin musiikkivideo, jonka ohjasi Medialouhoksen Tuomas Petsalo. Albumin kannessa on kuva Kotiteollisuuden rumpalin Jari Sinkkosen rintaan tatuoidusta Stam1nan hammaslogosta.


title: Nocebo (Stam1nan albumi)

text: "Nocebon" tuotti, äänitti ja miksasi yhdysvaltalainen Joe Barresi. Albumi äänitettiin Petrax-studiossa Hollolassa syyskuussa 2011, ja Barresi miksasi sen JHOC-studiossaan Pasadenassa.


title: Nocebo (Stam1nan albumi)

text: Päävastuun albumin säveltämisestä kantoivat Antti Hyyrynen ja Pekka Olkkonen. Edellisellä "Viimeinen Atlantis" -albumilla sävellysdebyyttinsä Stam1nassa tehnyt Kai-Pekka Kangasmäki sävelsi tällä kertaa kaksi kappaletta. Sanoituksista vastasi Hyyrynen lukuun ottamatta Kangasmäen säveltämää ”Tavastia palamaan!” -kappaletta, jonka sanoitti Mariska. Kyseessä oli ensimmäinen kerta, kun yhtye käytti ulkopuolista sanoittajaa. ”Nomad” puolestaan on Stam1nan ensimmäinen englanninkielinen kappale sitten yhtyeen demoaikojen.


title: Nocebo (Stam1nan albumi)

text: Albumia myytiin Suomessa kultalevyyn oikeuttavat 10 000 kappaletta heti julkaisupäivänään, ja se sijoittui viikolla 7/2012 Suomen albumilistan ensimmäiseksi. Yhtye sai kultalevynsä 18. helmikuuta 2012 Finnish Metal Expo -tapahtumassa, jossa se myös esitti "Nocebon" kokonaisuudessaan livenä. Albumi pysyi Suomen top 50:ssä kaksitoista viikkoa.


title: Nocebo (Stam1nan albumi)

text: Sanoitukset: Antti Hyyrynen, paitsi kappale 3. Sovitukset: Stam1na.Kappaleet julkaistiin vain netistä ladattavina digisingleinä.


title: Francisco Morazán

text: Francisco Morazán Quezada (3. lokakuuta 1792 Tegucigalpa – 15. syyskuuta 1842 San José, Costa Rica) oli hondurasilainen kenraali ja liberaalipoliitikko, joka johti useita Keski-Amerikan maita 1827–1842. Hän oli myös Keski-Amerikan liittotasavallan presidentti.


title: Francisco Morazán

text: Morazán syntyi Hondurasissa 1792, ja hän ei käynyt kouluja. Hän liittyi nuorena armeijaan ja sai pian tunnustusta urheudestaan. Morazán oli älykäs, pitkä ja johtamistaitoinen, joten hän sai myös pian johtotehtäviä. Morazán osallistui myös politiikkaan ja vastusti 1821 Keski-Amerikan liittämistä Meksikoon. Keski-Amerikan liittotasavalta irtautuikin Meksikosta 1823.


title: Francisco Morazán

text: Liberaali Manuel José Arce valittiin Keski-Amerikan liittotasavallan presidentiksi 1824, mutta hän siirtyi hallituskaudellaan konservatismin suuntaan. Liberaalien ja konservatiivien riidat räjähtivät, kun Arce lähetti armeijansa kapinoivaan Hondurasiin. Morazán johti Hondurasin puolustusta, mutta hänet kukistettiin, ja hän joutui lähtemään maanpakoon. Nicaraguassa Morazán sai johdettavakseen pienen armeijan, joka onnistui kukistamaan liittotasavallan joukot La Trinidadin taistelussa 11. marraskuuta 1827. Morazánista tuli voiton ansiosta liberaalien johtohahmo. Liberaalit kaatoivat konservatiivihallinnon 1829, ja Morazán valittiin seuraavana vuonna liittotasavallan presidentiksi.


title: Francisco Morazán

text: Morazán uudisti presidenttinä liittotasavaltaa. Hän muun muassa rajoitti katolisen kirkon valtaa. Hän siirsi 1834 pääkaupungin San Salvadoriin, ja hänet valittiin jatkokaudelle 1835. Morazán onnistui kukistamaan useita konservatiivien kapinayrityksiä. Guatemala syttyi kuitenkin intiaanien tukema kapina, jota johti lukutaidoton sikafarmari Rafael Carrera. Kansannousua seurasivat useat muut konservatiivijohtajat, mutta Morazán oli taitava sotapäällikkö, ja hän pystyi voittamaan vuonna 1839 käydyssä San Pedro Perulapánin taistelussa määrällisesti suuremman vastustajan. Liittotasavalta oli kuitenkin jo pahasti hajaantunut, ja Morazán johti käytännössä enää El Salvadoria, Costa Ricaa ja joitakin mutia yksittäisiä alueita.


title: Francisco Morazán

text: Nicaragua erosi liittotasavallasta 5. marraskuuta 1838, ja sitä seurasivat muutaman vuoden sisällä muutkin valtiot. Carreran joukot onnistuivat kukistamaan liittotasavallan armeijan lopulta 1840, ja Morazán lähti maanpakoon Kolumbiaan. Costaricalainen kenraali Vicente Villaseñor houkutteli 1842 Morazánin auttamaan häntä Braulio Carrillo Colinan vastaisessa kapinassa. He onnistuivat kaatamaan hallinnon, ja Morazán nimettiin Costa Rican presidentiksi. Hänen tavoitteenaan oli yhdistää Keski-Amerikka uudestaan Costa Ricasta käsin. Kansa nousi kuitenkin Morazánia vastaan, ja hänet syöstiin pian vallasta. Morazán ja Villaseñor telotettiin 15. syyskuuta 1842.


title: Russell Hoban

text: Russell Hoban (4. helmikuuta 1925 – 13. joulukuuta 2011) oli yhdysvaltalainen kirjailija. Hän kirjoitti monen genren kirjoja, fantasiaa, science fictionia, lastenkirjoja ja runoja.


title: Dean Smith (täsmennyssivu)

text: Dean Smith voi tarkoittaa seuraavia henkilöitä:


title: Ports of Call

text: Ports of Call on Jack Vancen vuonna 1998 ilmestynyt tieteisromaani. Kirja muodostaa kokonaisuuden vuonna 2004 ilmestyneen romaanin Lurulu kanssa.


title: Tommy Kristiansen

text: Tommy Raymond Kristiansen (s. 26. toukokuuta 1989 Sarpsborg, Norja) on norjalainen jääkiekkoilija, joka pelaa Saksan DEL-liigan Krefeld Pinguinessa. Hän on pelipaikaltaan oikea laitahyökkääjä. Kristiansenia on luonnehdittu voimahyökkääjäksi ja verrattu pelityyliltään Tomas Holmströmiin. Elite Prospects -sivuston Ulf Anderssonin mukaan hän on isokokoinen laitahyökkääjä, joka pelaa fyysisesti sekä ärsyttää vastustajia. Hän on myös hyvä maalinedustapelaaja. Kristiansen laukoo oikealta.


title: Tommy Kristiansen

text: Kristiansen sijoittuu kauden 2016–2017 jälkeen 1058 minuutillaan Norjan pääsarjatason kaikkien aikojen runkosarjan jäähypörssissä toiseksi edellään vain Øynstein Olsen. Hän on toisena myös liigan kaikkien aikojen pudotuspelien jäähypörssissä 244 minuutillaan edellään vain Steffen Thoresen.


title: Tommy Kristiansen

text: Kristiansenin kasvattajaseura on Sparta HK. Hän pelasi debytoi Norjan pääsarjassa vain 16-vuotiaana kaudella 2005–2006, jolloin Kristiansen pelasi 11 runkosarjaottelussa. Kaudella 2007–2008 hän vakiinnutti paikkansa GET-ligaenissa, teki 37 runkosarjaottelussa tehot 7+11=18 ja keräsi runsaat 111 jäähyminuuttia. Kaudella 2010–2011 Kristiansen teki liigan yhden kauden piste-ennätyksensä tehoilla 17+17=34. Hän teki runkosarjassa myös yhden kauden jäähyennätyksensä 115 minuutillaan, joilla Kristiansen sijoittui GET-ligaenin jäähypörssissä viidenneksi. Hän voitti Norjan-mestaruuden keväällä 2011.


title: Tommy Kristiansen

text: Kristiansen aloitti Spartassa myös kaudella 2011–2012, mutta lokakuussa 2011 joukkue lainasi hänet Ruotsin Elitserienissä pelanneeseen HV71:een Karjala-turnaukseen asti kestävällä sopimuksella paikkaamaan loukkaantumisia. Maaottelutauon jälkeen Kristiansen teki kevääseen 2013 ulottuvan jatkosopimuksen joukkueen kanssa.


title: Tommy Kristiansen

text: Kaudella 2012–2013 Kristiansen pelasi HV71:n myös 11 ottelua lainalla kasvattajaseurassaan Spartassa tammikuussa 2013. Kaudeksi 2013–2014 hän palasi kotimaahansa ja siirtyi kaksivuotisella sopimuksella Stavanger Oilersin riveihin. Kristiansen voitti 172 minuutillaan koko GET-ligaenin jäähypörssin. Hän voitti kauden päätteeksi Norjan-mestaruuden. Kristiansen edusti Oilersia kauden aikana myös Continental Cupissa, jossa hän oli neljällä osumallaan joukkueen paras maalintekijä Christian Dahl Andersenin ja Petter Røste Fossenin kanssa. Turnaus päättyi Oilersin voittoon. Kaudella 2014–2015 Kristiansen oli 20 osumallaan joukkueen kolmanneksi paras maalintekijä. Hän sijoittui 135 minuutillaan GET-ligaenin jäähypörssissä toiseksi edellään vain Lørenskog IK:n Alex Plante.


title: Tommy Kristiansen

text: Kaudella 2015–2016 Kristiansen oli 18 osumallaan Oilersin toiseksi paras maalintekijä Josh Soaresin jälkeen. Hän sijoittui 128 minuutillaan GET-ligaenin jäähypörssissä toiseksi edellään vain Manglerud Starin Cato Cocozza. Pudotuspeleissä Kristiansen oli seitsemällä osumallaan joukkueen paras maalintekijä, kuten myös Mestarien liigassa kolmella osumallaan. Hän voitti kauden päätteeksi Norjan-mestaruuden. Kaudella 2016–2017 Kristiansen oli tehoilla 21+16=37 Oilersin kolmanneksi paras maalintekijä ja neljänneksi paras pistemies. Hän jakoi koko GET-ligaenin maalipörssin kahdeksannen sijan Lørenskog IK:n Jason Krogin ja Sparta Warriorsin Niklas Roestin kanssa. Kristiansen sijoittui myös 146 minuutillaan koko liigan jäähypörssissä toiseksi edellään vain Lillehammer IK:n Brett Cameron. Hän voitti kauden päätteeksi Norjan-mestaruuden.


title: Tommy Kristiansen

text: Kristiansen siirtyi kaudeksi 2017–2018 vuoden mittaisella sopimuksella Saksan DEL-liigan Krefeld Pinguineen.


title: Tommy Kristiansen

text: Kristiansen edusti Norjaa MM-kilpailuissa vuosina 2011 ja 2012. Hän pelasi myös Pyeongchangin olympiakisojen 2018 karsinnoissa.


title: Tommy Kristiansen

text: Kristiansen pelasi myös alle 20-vuotiaiden I-divisioonan MM-kilpailuissa vuosina 2008 ja 2009, joista molemmat turnaukset päättyivät lohkopronssiin. Hän pelasi myös alle 18-vuotiaiden MM-kilpailuissa vuonna 2006, mutta Norja putosi kuitenkin I-divisioonaan vuodeksi 2007, jolloin Kristiansen oli tehoilla 5+4=9 joukkueen paras pistemies ja maalintekijä.


title: Ramón Ernesto Cruz

text: Ramón Ernesto Cruz Uclés (1903-1985) oli hondurasilainen poliitikko. Hän toimi maansa presidenttinä 1971–1972.


title: Ramón Ernesto Cruz

text: Hän opiskeli oikeustiedettä, politiikkaa ja sosiaalitieteitä Hondurasin yliopistossa ja suoritti tutkinnon vuonna 1928. Vuonna 1963 hän oli presidenttiehdokkaana, mutta eversti Oswaldo López Arellanon vallankappaus esti vaalien lopputuloksen toteuttamisen. Hän pääsi nousemaan valtaan vasta 1971. Lyhyen presidenttikauden tärkein saavutus oli suhteiden paraneminen naapurimaa El Salvadorin kanssa sitä vastaan käydyn jalkapallosodan jälkeen. Vuonna 1971 Lopez Arellanon uusi kaappaus syrjäytti jälleen Cruz Uclésin.


title: Carpenterin oireyhtymä

text: Carpenterin oireyhtymä on autosomissa peittyvästi periytyvä oireyhtymä, jonka piirteitä ovat epämuodostumat sormissa, varpaissa, päässä ja kasvoissa. Kallo on muotoutunut tornimaisesti, ja sormia ja varpaita on liittynyt yhteen. Tyypillistä on myös lyhytkasvuisuus ja lihavuus. Noin joka toinen oireyhtymän saanut on syntynyt sydänvian kanssa, ja harvoin on tavattu kehitysvammaisuutta. Oireyhtymästä kärsivillä on mitattu älykkyysosamääriä, jotka ovat vaihdelleet välillä 52–104. Oireyhtymään on liittynyt kuuroutta ja optista atrofiaa.


title: Carpenterin oireyhtymä

text: Carpenterin oireyhtymä kuvattiin ensi kertaa vuonna 1909, ja vuoteen 2005 mennessä raportteja siitä oli tehty 50. Oireyhtymä tunnetaan myös II-tyypin suippopäisyys-yhdyssormisuutena eli akrokefaliasyndaktyliana.


title: Intian jako

text: [[File:Partition of India 1947 en.svg|thumb|500px|Intian niemimaan jako


title: Intian jako

text: Intian jako oli toimenpide, jossa [[brittiläinen Intia]] jaettiin kahteen osaan uskontorajojen perusteella. Brittiläinen Intia jaettiin vuonna 1947 hinduenemmistöiseen [[Intia]]an ja muslimienemmistöiseen [[Pakistan]]iin, jonka yhteydessä Pakistanin puolelle siirtyi kahdeksan miljoonaa muslimia Intian puolelta rajaa, ns. "[[muhajirit]]", pakolaiset tai siirtolaiset.


title: Intian jako

text: Itä-Pakistanina tunnettu Itä-Bengalin maakunta kuului vuoteen 1971 asti Pakistaniin kunnes se itsenäistyi, [[Bangladeshin itsenäisyyssota|itsenäisyyssodan]] seurauksena jota Intia tuki sotilaallisesti, Bangladeshin valtiona.


title: Intian jako

text:
[[Luokka:Intian historia|Jako]]
[[Luokka:Pakistanin historia]]
[[Luokka:Brittiläinen imperiumi]]
[[Luokka:Bangladeshin historia]]
[[Luokka:1947]]
[[Luokka:Seulonnan keskeiset artikkelit]]


title: Intian jako

text: [[it:Storia dell'India#L'indipendenza e la partizione dell'India]]


title: Rytis Vaišvila

text: Rytis Vaišvila (s. 23. toukokuuta 1971 Klaipėda, Liettuan SNT, Neuvostoliitto) on liettualainen kilpauransa päättänyt koripalloilija ja nykyinen KK Neptūnasin koripallovalmentaja.


title: Rytis Vaišvila

text: Vaišvila aloitti ammattilaisuransa Atletas Kaunasissa vuonna 1990 ja edusti seuraa vuoteen 1996 asti. Tämän jälkeen hän siirtyi BC Alytusiin, jossa hän pelasi kolmen kauden ajan. Kaudeksi 1999–2000 Vaišvila siirtyi Torpan Poikiin. Vuodet 2000–2002 hän pelasi venäläisessä PBC Ural Greatissa. Myöhemmin urallaan Vaišvila edusti muun muassa latvialaista BK Skontoa sekä saksalaista DJK Würzburgia.


title: Rytis Vaišvila

text: Vaišvila pelasi myös Liettuan maajoukkueessa, jonka mukana hän oli voittamassa olympiapronssia vuonna 1996. Hän pelasi olympialaisissa kuusi ottelua ja teki parhaassa ottelussaan seitsemän pistettä Yhdysvaltoja vastaan.


title: The Blue World

text: The Blue World on Jack Vancen vuonna 1966 ilmestynyt tieteisromaani. Teos on laajennettu vuonna 1964 ilmestyneestä pienoisromaanista ”The Kragen”. Vance kirjoitti kertomukset 1963.


title: Emphyrio

text: Emphyrio on Jack Vancen vuonna 1969 ilmestynyt tieteisromaani. Vance kirjoitti teoksen 1967. Teos on julkaistu myös kokoomateoksessa "The Jack Vance Reader" vuonna 2008.


title: Another World

text: Another World voi tarkoittaa ainakin seuraavia:


title: Suomen vastarintaliike

text: Suomen vastarintaliike (lyhenne SVL) oli uusnatsistinen järjestö. Se toimi yhteistyössä Ruotsin vastarintaliikkeen (, SMR), Tanskan ja Norjan vastarintaliikkeen kanssa. Yhdessä nämä järjestöt muodostavat Pohjoismaisen Vastarintaliikkeen (PVL).


title: Suomen vastarintaliike

text: Pirkanmaan käräjäoikeus päätti marraskuun 2017 lopussa antamallaan tuomiolla lakkauttaa Suomen vastarintaliikkeen. Hovioikeus vahvisti päätöksen syyskuussa 2018.


title: Suomen vastarintaliike

text: SVL on tarkka kopio Ruotsin vastarintaliikkeestä, ja "Suomen Kuvalehti" arvioi, että sitä myös johdetaan Ruotsista käsin. Vuodesta 2008 lähtien toiminnassa on ollut SVL:n Kansallinen Vastarinta -verkkosivusto, ja vuodesta 2011 alkaen on ilmestynyt samanniminen paperilehti. Järjestön perustaja ja ensimmäinen johtaja oli Esa Henrik Holappa, joka luovutti johtajuuden Juuso Tahvanaiselle vuonna 2012 ja irtaantui järjestöstä kokonaan vuonna 2014. Vuodesta 2015 lähtien järjestöä johti useasta henkilöstä koostuva valtuusto. Ratkaisuun lienee päädytty siitä syystä, että väkivaltaan useasti syyllistynyt järjestö haluaa välttää tilannetta, jossa yksittäistä johtohahmoa voidaan pitää vastuullisena väkivallantekoihin tai rikoksiin.


title: Suomen vastarintaliike

text: Suojelupoliisi arvioi vuoden 2017 lopussa, että liikkeessä oli Suomessa noin 80–85 jäsentä. Vuoden 2016 lopussa liikkeellä arvioitiin olevan lisäksi pari sataa niin sanottua tukijäsentä.


title: Suomen vastarintaliike

text: Suomen vastarintaliike kannattaa valkoista ylivaltaa, kansallissosialismia ja pohjoismaisen valtion perustamista. Perustettavan valtion hallintomuoto olisi tasavalta. Järjestön mukaan tulevan valtion on toimittava sopusoinnussa luonnon kanssa, ja järjestö julkaiseekin usein luontoa ja luonnonmukaisesti tuotettua ravintoa käsitteleviä artikkeleita. Liike vastustaa monikulttuurisuutta, islamia, maahanmuuttoa, "rotujen" sekoittumista, huumeita, homoseksuaalisuutta, Euroopan unionin jäsenyyttä ja sionismia. Liike omaksui Adolf Hitleriltä ”juutalaiskapitalistista” järjestelmää vastustavan aatteensa. Liikkeen tavoitteena on edistää vapaiden kansojen maailmaa, jossa "rodut" elävät toisistaan erillään mutta silti yhteistyössä.


title: Suomen vastarintaliike

text: Liikkeen mukaan lakia pitää noudattaa, mutta lopulta kuitenkin tarvitaan aseellista väkivaltaa. SVL ei omien sanojensakaan mukaan usko aseettomaan vastarintaan. Liikkeen mukaan: "Vastarintaliike ei ole pasifistinen. Olemme tietoisia siitä, että voimme voittaa vain fyysisen taistelun kautta." Järjestö aloitti heti perustamisensa jälkeen tarrakampanjan useissa kaupungeissa. Karjalaisen vuonna 2010 julkaiseman uutisen mukaan järjestön aktivistit liimailivat esimerkiksi teksteillä ”Monikulttuurisuus on haitallista lapsillesi ja lastenlapsillesi” varustettuja tarroja, jotka muistuttivat savukerasioiden terveysvaroituksia ja julisteita myymälöiden ja rappukäytävien seiniin sekä muuntamokaappeihin ja valotolppiin lähinnä Oulun, Helsingin ja Turun seudulla. Järjestön verkkosivuston tietomurron seurauksena lokakuussa 2011 vuoti julkisuuteen joukko sen jäsenhakemuksia. Joukossa oli perussuomalaisten kansanedustaja Juho Eerolan avustajan Ulla Pyysalon hakemus.


title: Suomen vastarintaliike

text: Vastarintaliike on toiminut Suomessa muun muassa Tampereella, Helsingissä, Turussa, Lahdessa, Oulussa, Porissa, Jyväskylässä ja Lappeenrannassa.


title: Suomen vastarintaliike

text: Julkisuuskuvaansa kiillottaakseen järjestö on muun muassa jakanut köyhille suomalaisille lapsiperheille ruokaa ja vaatteita oman Suomalaisapu-toimintansa kautta. Liike järjestää säännöllisesti liikunta- ja ulkoilutoimintaa, muun muassa vaellusretkiä. Liikkeen ohjeistuksen mukaan jäsenten tulee käyttäytyä tilaisuuksiensa aikana kohteliaasti muita ihmisiä kohtaan. Tilanne on toinen, jos vastapuoli edustaa ”väärää mielipidettä”, kuten antifasismia. Suomen vastarintaliikkeellä on Riimuradio-niminen nettiradio, joka tuottaa ohjelmaa säännöllisesti. Yleisradio arvioi vastarintaliikeen nettivideoita teknisesti laadukkaiksi. Yhdistys on lisäksi siivonnut Mannerheimin patsaan ympäristöä Tampereen Leinolassa.


title: Suomen vastarintaliike

text: Käräjäoikeuden päätöksen mukaan Pohjoinen perinne ry on Pohjoismaisen vastarintaliikkeen epäitsenäinen alayhdistys. Se on julkaissut Magneettimedia-lehteä, pitänyt verkkokauppaa ja kerännyt varoja Pohjoismaiselle vastarintaliikkeelle.


title: Suomen vastarintaliike

text: Suomen vastarintaliikkeen entisen johtajan Esa Henrik Holapan mukaan järjestö oli aloitteellinen 612-marssin järjestämisessä. Liike järjesti vuoden 2017 itsenäisyyspäivänä Helsingissä Kohti vapautta -kulkueen, johon otti osaa poliisin arvion mukaan 450 henkeä. Poliisi otti kiinni kaksi kulkuetta häiriköinyttä henkilöä.


title: Suomen vastarintaliike

text: Järjestö palkitsee vuosittain yhden jäsenensä Vuoden aktivistina. Vuoden 2017 aktivistina palkittiin Ruotsissa vuonna 2006 tehtyyn vammaisen miehen kidutusmurhaan syyllistynyt Rami Joukanen.


title: Suomen vastarintaliike

text: Suomen vastarintaliikkeeseen kytköksissä olleet henkilöt tekivät heinäkuussa 2010 kaasuhyökkäyksen Helsingin Pride-kulkueeseen. Iskun tekijät sumuttivat marssijoiden päälle pippuri- ja kyynelkaasua, jota levisi myös kulkuetta seuranneiden ihmisten päälle. Nuorin kaasusumutuksen kohde oli vasta vuoden ikäinen vauva, ja yhteensä kaasuille altistuneita oli noin 30. Osallisiksi epäiltiin kahdeksaa henkilöä, mutta poliisi pystyi pidättämään vain kolme. Syyttäjä puolestaan katsoi myöhemmin iskun vaarantaneen yhteensä 88 ihmisen terveyden.


title: Suomen vastarintaliike

text: kolme järjestöön kuuluvaa miestä oli huhtikuussa 2011 jakamassa lentolehtisiä Oulun Rotuaarilla, kun he hyökkäsivät Kokoomuksen järjestösihteerin kimppuun. Poliisi joutui käyttämään pippurisumutinta ja etälamautinta luotiliiveillä varustautuneiden miesten taltuttamiseksi. Järjestön johtaja Juuso Tahvanainen tuomittiin kokoomusaktiivin pahoinpitelystä Oulussa huhtikuussa 2011.


title: Suomen vastarintaliike

text: Heinäkuussa 2012 SVL-aktiivi sumutti pippurikaasulla vasemmistopoliitikko Dan Koivulaaksoa.


title: Suomen vastarintaliike

text: Hartolan markkinoilla syyskuussa 2012 vastarintaliikkeen kojulle aineistoa poimimaan menneeseen henkilöön käytiin käsiksi. Henkilön mukaan toinen myyjistä hyökkäsi hänen kimppuunsa takaapäin, kaatoi maahan ja löi häntä kasvoihin. Pahoinpitelyyn yhtyi vielä muita pöydän pitoon osallistununeita henkilöitä. Kun hakattua vietiin ensiaputelttaan, yksi pahoinpitelijöistä huuteli, että ensi kerralla joudut sairaalaan.


title: Suomen vastarintaliike

text: Lokakuussa 2012 SVL ja antifasistit ottivat väkivaltaisesti yhteen Tampereella.


title: Suomen vastarintaliike

text: Järjestön jäseniä pyrki tammikuussa 2013 Jyväskylässä järjestettyyn "Äärioikeisto Suomessa" -kirjan esittelytilaisuuteen. Tilaisuuden järjestäjät estivät henkilöiden pääsyn, jolloin syntyi yhteenotto. Yhtä tapahtuman järjestäjää viillettiin teräaseella, ja hyökkääjiä lyötiin teleskooppipatukalla. Sisään pyrkineet miehet olivat Suomen vastarintaliikkeen aktiiveja. Teoksen kirjoittajista paikalla olivat Li Andersson ja toimittaja Mikael Brunila. Tapauksen johdosta pidätettiin helmikuussa 2013 järjestön aktiivi epäiltynä osallisuudesta törkeään pahoinpitelyyn ja poliittisten toimintavapauksien loukkaamisen yritykseen. Kirjastopuukotukseen syyllistynyt mies tuomittiin tammikuussa 2015 Keski-Suomen käräjäoikeudessa puolentoista vuoden ehdolliseen vankeusrangaistukseen. Myöhemmin maaliskuussa hän sai Pirkanmaan käräjäoikeudessa kolmen kuukauden ehdollisen rangaistuksen marraskuussa 2012 Tampereella tehdystä pahoinpitelystä. Tuomittu oli yhdessä kahden muun miehen kanssa lyönyt ja potkinut maahan kaatunutta uhria.


title: Suomen vastarintaliike

text: Suomen Vastarintaliikkeen jäsenet pahoinpitelivät tammikuussa 2014 Vantaalla heidän jakamiaan lentolehtisiä arvostelleen mieshenkilön.


title: Suomen vastarintaliike

text: Järjestön jäsenet häiritsivät vappuna 2014 Porissa Vasemmistoliiton vappujuhlaa sytyttämällä savuheitteitä läheiseltä katolta, jolloin yksi putosi tai heitettiin yleisön joukkoon. SVL:n jäsenet häiritsivät myös juhlapuhetta huudattamalla sireeniä ja huutelemalla megafoniin.


title: Suomen vastarintaliike

text: SVL:n aktivistit tunkeutuivat toukokuussa 2015 Kirkkopäiville jakamaan Magneettimedia-lehteä ja kahakoivat järjestysmiesten kanssa.


title: Suomen vastarintaliike

text: SVL järjesti elokuussa 2015 Jyväskylässä mielenosoituksen, jossa osa mielenosoittajista ryntäsi joukolla kolmen ihmisen kimppuun. Pahoinpidellyt olivat Jyväskylän kirjastopuukotuksen ovivahti ja hänen seurassaan olleet mies ja nainen. Poliisi otti tapahtuman yhteydessä kiinni 32 ihmistä.


title: Suomen vastarintaliike

text: SVL:n mielenilmauksen yhteydessä syyskuussa 2016 SVL:n jäsen potkaisi paikalle pysähtynyttä mielenosoitusta arvostellutta miestä hyppypotkulla rintaan. Uhri kuoli sairaalasta kotiuttamisen jälkeen. Käräjäoikeus tuomitsi tekijälle kahden vuoden ehdottoman vankeustuomion törkeästä pahoinpitelystä. Hovioikeus korotti tekijän vankeusaikaa kolmella kuukaudella yhteensä kahteen vuoteen kolmeen kuukauteen. Perusteluna oli ”rasistinen motiivi”, koska uhri oli ilmaissut vastustavansa rasistisen järjestön edustamia arvoja. Hovioikeudessa ei ollut yksimielisyyttä siitä, oliko Torniaisen potkun ja uhrin kuoleman välillä selkeä syy-yhteys. Syyte kuolemantuottamuksesta hylättiin. Tekijä haki valituslupaa korkeimmalta oikeudelta, mutta sitä ei myönnetty, joten hovioikeuden tuomio jäi pysyväksi.


title: Suomen vastarintaliike

text: Suomen vastarintaliike toimi aatteellisen yhdistyksen tavoin, mutta se ei ollut rekisteröitynyt yhdistysrekisteriin. Poliisihallitus katsoi kuitenkin liikettä vastaan nostamassaan kanteessa, että yhdistyslaki koskee Suomen vastarintaliikettäkin. Yhdistys oli saanut käytännössä toimia vapaasti, ja kynnystä sen toiminnan lakkauttamiselle pidettiin korkeana. Julkisuudessa keskusteltiin yhdistyksen laillisuudesta sen jäsenten tekemien väkivallantekojen takia. Lain mukaan yhdistyksen toiminnan voi lakkauttaa jatkuvan lain ja hyvien tapojen vastaisuuksien takia. Helsingin Asema-aukion välikohtaus nosti julkisen mediakohun ja poliittisen keskustelun. Suojelupoliisi totesi vuoden 2016 lopussa, että PVL:n jäsenten väkivaltaa esiintyy pääosin julkisten tapahtumien yhteydessä, ja se on luonteeltaan spontaania ja reaktiivista. Liike ei uhkaa kansallista turvallisuutta, mutta sen harjoittama katuväkivalta on turvallisuusuhka erityisesti vähemmistöjä ja poliittisia vastustajia kohtaan.


title: Suomen vastarintaliike

text: Poliisihallitus ilmoitti syyskuussa 2016 harkitsevansa kanteen nostamista Suomen vastarintaliikkeen toiminnan lakkauttamiseksi. Poliisin mukaan SVL:n vallankumouksellinen, väkivaltainen ja avoimen rasistinen toiminta on olennaisesti lakien ja hyvien tapojen vastaista. Joulukuun 2016 lopussa uutisoitiin, että poliisihallitus nostaa kanteen liikkeen lakkauttamiseksi. Kanne jätettiin Pirkanmaan käräjäoikeudelle maaliskuussa 2017. Suomessa on edellisen kerran kielletty yhdistyksiä 1970-luvulla vuonna 1990 rauenneen Pariisin rauhansopimuksen nojalla.


title: Suomen vastarintaliike

text: Lokakuussa 2017 käydyssä oikeudenkäynnissä järjestön edustajat ihmettelivät, kuka määrittelee ne hyvät tavat, joiden pohjalta yhdistys voitaisiin lakkauttaa. Samoin järjestö esitteli useita Euroopan ihmisoikeustuomioistuimen ratkaisuja, joissa järjestöjen lakkauttamiset on katsottu aiheettomiksi. Lisäksi PVL:n edustajan mukaan joidenkin moottoripyöräjengien tapaiset yhdistykset saavat toimia vapaasti, mutta PVL ei ole syyllistynyt kiihottamiseen kansanryhmiä vastaan. Torniaisen mukaan hänen tekemänsä väkivallanteot ovat hänen yksityisiä hölmöilyjään.


title: Suomen vastarintaliike

text: Samassa yhteydessä liikkeen johtohahmoihin kuulunut Antti Niemi arvioi, että liike halutaan lakkauttaa poliittisen painostuksen vuoksi, koska pääministeri Juha Sipiläkin on sanonut, että liike pitää lakkauttaa. Oikeudessa Niemi totesi suhteestaan kansallissosialismiin: ”Se ei ole muita rotuja tai kansoja vastaan, vaan oman kansan puolesta.” Liikkeen toinen jäsen kertoi, että: "Kansallissosialismi [– –] tarkoittaa järkkymätöntä rakkautta omaa kansaa kohtaan. Se ei ole vihan ideologiaa, vaan se on rakkautta omia kohtaan. Liike vastustaa massiivista maahanmuuttoa, joka johtaa lopulta valkoisten kansanmurhaan". Kaksi muuta jäsentä totesi, että he eivät ole jämähtäneet Kolmannen valtakunnan aikoihin vaan tuoneet aatetta nykyaikaan. Asianajaja Tommi Koivistoinen huomautti: "Rotusyrjinnästä PVL kertoo, ettei se koskaan luokittele rotuja paremmuus- tai arvojärjestykseen."


title: Suomen vastarintaliike

text: Vastarintaliike järjesti 21. lokakuuta 2017 Tampereella mielenosoituksen, jossa muun muassa vastustettiin järjestön kieltämistä. Paikalla oli arviolta 200–300 mielenosoittajaa, joista osa oli ulkomailta. Ilmaus keräsi myös antifasistisia vastamielenosoittajia, joista osa toimi iskulauseen "Koko Tampere vihaa natseja" alla. He olivat mainostaneet vastamielenosoitustaan etukäteen muun muassa iskulauseilla "Tuhotkaa fasistit!". Poliisi otti vastamielenosoituksesta kiinni neljä ihmistä ja tutkii heidän toimiaan väkivaltaisena mellakkana. He käyttäytyivät uhkaavasti, heittelivät naamioituneina paukkupommeja ja soihtuja poliiseja ja Vastarintaliikettä kohti sekä solvasivat heitä. Vastamielenosoittajat pyrkivät käymään Vastarintaliikkeen jäsenten kimppuun, mutta poliisi esti tämän. Lisäksi vastamielenosoittajat vahingoittivat mielenosoitukseen osallistuneiden ruotsalaisten autoa hyppäämällä sen konepellille. Autolla liikkeellä olleet juoksivat ilkivallantekijän perään ja tekivät Pikku Kakkosen puistossa natsitervehdyksiä. Vastamielenosoittajat tukkivat Tampereen raideliikenteen ja katuja. Uusnatsien mielenosoitukseen osallistuneet käyttivät väkivaltaa vastamielenosoittajia kohtaan.


title: Suomen vastarintaliike

text: Vastarintaliikkeen mielenosoitukseen osallistui muun muassa Helsingin Asema-aukion pahoinpitelystä vankeuteen tuomittu Jesse Torniainen. Soldiers of Odin -järjestön jäsenten lisäksi siihen osallistui myös Suomi Ensin -liikkeen aktiiveja, kansalaisaktivisti ja kaupunginvaltuutettu Junes Lokka, perussuomalaisten kaupunginvaltuutettu Terhi Kiemunki ja kansalaisaktivisti Seppo Lehto. "Kansan Uutisten" mukaan poliisi ei puuttunut Vastarintaliikkeen kannattajien tekemiin vastamielenosoittajien pahoinpitelyihin, joita näkyy myös videotallenteilla. Internetissä julkaistuille videoilla pahoinpitelijät huusivat iskulauseita ruotsiksi.


title: Suomen vastarintaliike

text: Pirkanmaan käräjäoikeus päätti 30. marraskuuta 2017 antamallaan tuomiolla lakkauttaa Vastarintaliikkeen, koska sen toiminta on ollut laitonta ja räikeästi hyvän tavan vastaista. Oikeus katsoi, että Suomen vastarintaliikkeen tavoitteet ovat demokratian vastaisia. Myös Vastarintaliikkeeseen kuuluva Pohjoinen perinne -yhdistys lakkautetaan. Yhdistys ei saa jatkaa elinkeinotoimintaa eli Magneettimedia-lehden julkaisemista ja verkkokauppaa. Kieltämisen jälkeen järjestön ruotsalaisen haaran jäsenet eivät saa toimia Suomessa.


title: Suomen vastarintaliike

text: Pohjoismainen Vastarintaliike ja Pohjoinen Perinne vastustivat lakkauttamista. Ne vetosivat oikeudessa perustuslain suojaan eli sananvapauteen ja kokoontumisvapauteen ja kiistivät lakien ja hyvien tapojen rikkomisen ja väkivallan kuulumisen toimintaan. Yhdistykset katsoivat, että niille voidaan antaa enintään varoitus. Ne korostivat, että viranomaiset eivät ole antaneet minkäänlaista ohjeistusta eivätkä mahdollisuutta korjata toimintatapoja ja julkisia asenteita. Järjestön jäsenet pitävät käyttämäänsä väkivaltaa reaktiivisena ja sanovat kannustavansa siihen vain, jos tarkoituksena on itsepuolustus. Lisäksi Pohjoismainen Vastarintaliike vetosi oikeudessa siihen, ettei sen johtajia ole tuomittu kunnianloukkauksesta, rikokseen yllyttämisestä tai kiihottamisesta kansanryhmää vastaan.


title: Suomen vastarintaliike

text: Kieltämisen vaikutukset poliisin toimintaan eivät olleet heti selvillä oikeuden päätöksen jälkeen. Antti Niemi totesi oikeuden päätöksen jälkeen, että Vastarintaliikkeen jäsenet aikovat jatkaa aatteen mukaista toimintaa. Esimerkiksi mielenosoituksia ei ole hänen mukaansa tähänkään asti järjestetty yhdistyksen nimissä, vaan yhteyshenkilönä poliisille on toiminut yksittäinen henkilö. Näin ollen mielenosoitustoiminta aiottiin jatkaa, esimerkiksi itsenäisyyspäivänä. Vastarintaliike valitti päätöksestä hovioikeuteen. Järjestöä ei asetettu väliaikaiseen toimintakieltoon, eli se sai jatkaa toimintaansa, kunnes tuomio on lainvoimainen. Poliisihallitus vaati väliaikaista toimintakieltoa, jos lakkautuspäätöksestä valitetaan.


title: Suomen vastarintaliike

text: Hovioikeus vahvisti lakkauttamispäätöksen syyskuussa 2018.


title: Luigi Carpaneda

text: Luigi Arturo Carpaneda (28. marraskuuta 1925 Milano, Italian kuningaskunta – 14. joulukuuta 2011 Milano) oli italialainen miekkailija, olympiavoittaja ja maailmanmestari.


title: Luigi Carpaneda

text: Carpaneda voitti floretilla Italian joukkueessa kalvan joukkuekilpailun kultaa Melbournen kesäolympialaisissa 1956 ja hopeaa Rooman kesäolympialaisissa 1960. Maailmanmestaruuskilpailuista hän saavutti floretin joukkuekilpailussa yhden kulta- ja yhden pronssimitalin.


title: Luigi Carpaneda

text: Carpaneda kilpaili myöhemmin myös purjehduksessa. Hän kuoli 86-vuotiaana Milanossa.


title: George Hay

text: William George ”The Western Wizard” Hay (10. tammikuuta 1898 – 13. heinäkuuta 1975) oli kanadalainen ammattilaisjääkiekkoilija, joka pelasi hyökkääjänä Regina Capitalsissa ja Portland Rosebudsissa Western Canada Hockey League -liigassa (WCHL) sekä Chicago Blackhawksissa ja Detroit Red Wingsissa National Hockey Leaguessa (NHL). Hän siirtyi NHL:ään vuonna 1926 kun Rosebuds myytiin kilpailijaliigaan. Myöhemmin hän teki Chicago Blackhawksin historian ensimmäisen maalin. Hän jäi eläkkeelle 1933 pelattuaan sitä ennen useita kausia Red Wingsissä.


title: Luettelo valokuvakirjoista

text: Tässä luettelossa on valokuvaan ja valokuvaamiseen liittyviä kirjoja. Tässä ei ole luetella kuvateoksia eri aihepiireistä.


title: HMS Manligheten (1785)

text: HMS Manligheten oli Ruotsin laivaston 64-tykkinen linjalaiva. Aluksen oli Fredrik Henrik af Chapmanin valmistama ja se laskettiin vesille 1785 Karlskronassa. Palveluksensa aikana se osallistui operaatioihin 1789-1790, 1807-1809 ja 1812-1814 sekä 1810-1811 Karlskronan sulkulaivastoon. Alus romutettiin 1864.


title: Pamela Geller

text: Pamela Geller (s. 1958) on yhdysvaltalainen amerikanjuutalainen bloggaaja, kirjailija ja konservatiivinen poliittinen aktivisti. Hänet tunnetaan etupäässä islamin kriitikkona, vastajihadistina ja väitettyjen muslimien salaliittohankkeiden kuvailijana, kuten New Yorkin World Trade Centerin läheisyyteen kaavaillun moskeijan vastustajien keulakuvana.


title: Pamela Geller

text: Gellerillä on vahvat sidokset Yhdysvaltojen teekutsuliikkeeseen. Hän perusti islamkriitikko Robert Spencerin kanssa Stop Islamization of America ja Freedom Defense Initiative -järjestöt. Hän toimii äärioikeistolaisen English Defence Leaguen esikuvana.


title: Raimo Veranen

text: Raimo Veranen (27. heinäkuuta 1942 Helsinki – 4. joulukuuta 2011 Kööpenhamina, Tanska) oli suomalaistanskalainen kuvataiteilija. Hän asui Tanskassa.


title: Raimo Veranen

text: Veranen opiskeli Helsingin yliopistossa valtiotieteitä ennen kuin ryhtyi taiteilijaksi. Hän teki elämäntyönsä pääasiassa Ruotsissa ja Kööpenhaminassa. Veranen oli kuvanveistäjä ja taidemaalari. Hän oli Taidemaalariliiton ja Suomen taiteilijaseuran jäsen. Hän kuului myös tanskalaiseen kuvanveistäjien yhdistykseen Den Gyldne. Hän asui Ruotsissa Lundissa josta hän muutti 1970-1980-luvun vaihteessa Kööpenhaminaan. Hänen ateljeensa oli Gylsbodassa.


title: Raimo Veranen

text: Hänen töitään on ollut näyttelyissä Suomessa, muun muassa Porissa, Iissä, Verlassa ja Artpurhassa Anjalankoskella. Tanskassa hänen töitään on pysyvästi Tanskan prinssi Henrikin kokoelmissa, Nokian Kööpenhaminan toimipisteessä ja Kastrupin lentoasemalla on työ "Ready to Fly".


title: Raimo Veranen

text: Tunnetuimmissa töissään hän kuvaa alastomia naisfiguureja eroottissävyisesti. Hän edisti Tanskassa suomalaista kulttuuria ja sai niistä ansioista Leijonan ritarikunnan ritarimerkin 1998.


title: Raimo Veranen

text: Veranen opetti Tanskan kuninkaallisessa taideakatemiassa 1983-1986 ja oli professori Robert Jacobsenin assistentti.


title: Ruoriahvenet

text: Ruoriahvenet eli aikaisemmalta nimeltään ruorikalat (Kyphosidae) on ahvenkaloihin kuuluva kalaheimo. Heimon lajeja tavataan kaikista lämpimistä valtameristä.


title: Ruoriahvenet

text: Ruoriahventen heimo jaetaan viiteen alaheimoon ja yhteensä heimossa on 15 sukua ja noin 42 lajia. Toisinaan eräät alaheimoista luetaan omiksi heimoikseen Girellidae, Microcanthidae ja Scorpididae. Molekyylifylogeneettisten tutkimusten perusteella heimo ei kaikki nämä alaheimot käsittävänä välttämättä ole monofyleettinen ja muun muassa sukujen "Girella", "Kyphosus" ja "Scorpis" väliset sukulaisuussuhteet ovat selvittämättä.


title: Ruoriahvenet

text: Kooltaan ruoriahvenlajit ovat noin 50–76 cm pitkiä. Ruumiinmuodoltaan ne ovat ovaalinmuotoisia kaloja. Selkäevä kaloilla on pitkä ja pyrstöevä hivenen haarautunut, evät ovat selkäevän etuosaa lukuun ottamatta suomupeitteiset. Ruoriahventen etuhampaat ovat pitkät ja kaarevat, etuhampaiden takana on kapea rivi pienikokoisempia hampaita. Ruoriahvenlajien ruuansulatuskanava on hyvin pitkä. Ruoriahventen suomut ovat pienikokoisia ja väriltään tyypillisesti harmaita tai kellertäviä. Ruumiissa on usein myös keltaisia tai sinisiä viiruja.


title: Ruoriahvenet

text: Ruoriahvenet elävät matalissa vesissä niin lähellä rannikkoa kuin kaukana avomerelläkin. Tyypillistä elinympäristöä ovat kivikkoiset alueet sekä koralliriutat ja ne liikkuvat usein parvissa. Suuria parvia ne muodostavat erityisesti lisääntymisaikaan. "Kyphosinae"-alaheimon ja "Girella"-suvun lajit ovat kasvinsyöjiä, joiden ravinto koostuu levästä. Muiden alaheimojen lajit ja "Graus"-suvun lajit käyttävät ravintonaan pieniä selkärangattomia eläimiä. Monet heimon lajeista ovat hyviä ruokakaloja, mutta eräillä alueilla niitä pidetään roskakaloina.


title: Razan Zaitouneh

text: Razan Zaitouneh (; s. 29. huhtikuuta 1977) on syyrialainen ihmisoikeusjuristi. Hän osallistui aktiivisesti Syyrian kansannousuun 2011 ja on joutunut piileskelemään sen jälkeen kun viranomaiset ovat syyttäneet häntä ulkomaiseksi agentiksi. Hänen miehensä on pidätetty. 27. lokakuuta 2011 hänelle myönnettiin Euroopan Parlamentin vuoden 2011 Saharovin ajatuksenvapauspalkinto yhdessä neljän muun arabin kanssa. Aiemmin hänelle on myönnetty Anna Politkovskaja -palkinto, jonka myöntää Reach All Women in War -järjestö.


title: Shanghai Greenland

text: Shanghai Greenland on vuonna 1993 perustettu kiinalainen jalkapalloseura Shanghain kaupungista. Seuran miesten edustusjoukkue pelaa maan korkeimmalla sarjatasolla Kiinan Superliigassa.


title: Shanghai Greenland

text: Shanghai Shenhua on perustettu vuonna 1993 Shanghai Football Clubin uudelleenorganisoinnin yhteydessä. Shenhua on ollut koko toimintansa ajan puhtaasti ammattilaisseura ja pelannut perustamisestaan saakka Kiinan pääsarjassa. Se on voittanut maan mestaruuden kahteen otteeseen.


title: Shanghai Greenland

text: Shanhgai Shenhuan pääomistajana toimii kiinalainen liikemies Zhu Jun, joka omistaa 75% seuran osakkeista. Zhu Jun osti seuran osake-enemmistön vuonna 2007 ja yhdisti aiemmin omistamansa Shanghai Unitedin toiminnan Shenhuaan. Zhu Junin aikana seuran organisaatiota on kehitetty kansainväliseen suuntaan ja tammikuussa 2009 Shenhuasta tuli ensimmäinen kiinalaisseura, joka palkkasi itselleen toimitusjohtajan ja teknisen johtajan. Toimitusjohtajaksi Zhu Jun palkkasi seuran entisen päävalmentajan uruguaylaisen Osvaldo Gimenezin ja tekniseksi johtajaksi PSV Eindhovenissa työskennelleen Stan Valckxin.


title: Shanghai Greenland

text: Helmikuussa 2014 Shanghai Shenhua siirtyi Greenland Holding Group Companyn omistukseen. Joukkueen nimi vaihdettiin Shanghai Greenland FC:ksi.


title: Vinland Saga

text: Vinland Saga () on japanilainen historiallinen manga, jonka on käsikirjoittanut ja piirtänyt Makoto Yukimura. Manga alkoi huhtikuussa 2005 ja sitä julkaistiin aluksi Kodanshan teini-ikäisille pojille suunnatussa "Weekly Shōnen Magazine" -mangalehdessä. Joulukuussa 2005 sarja siirtyi nuorille miehille suunnattuun "Afternoon"-lehteen. Tähän mennessä (2017) sitä on ilmestynyt 19 mangakirjan verran. Vinland Sagaa on käännetty englanniksi, ranskaksi, saksaksi, italiaksi ja kiinaksi. Suomeksi sitä ei ole käännetty.


title: Vinland Saga

text: Vinland Saga sijoittuu Englantiin 1000-luvun alkuun Danelagenin ajalle, jolloin tanskalaiset viikingit hallitsevat Englantia. Sarjassa seurataan päähenkilön Thorfinnin koettelemuksia ja Knuut Suuren nousua valtaan. Mangassa on vaikutteita mm. islantilaisista saagoista, kuten Erik Punaisen saaga ja Grönlantilaisten saaga, sekä "Flateyjarbók" -käsikirjoituksesta.


title: Vinland Saga

text: Mangakirjojen omakeissa Yukimura on kertonut mm. tutkimusmatkastaan Islantiin vuonna 2003 ennen kuin aloitti sarjan tekemisen. Ensimmäisen ja kolmannen osan omaket kertovat Yukimuran halusta kuvata viikinkien tavallista elämää sotien ja historiallisten kronikoiden tapahtumien sijaan.


title: Vinland Saga

text: Manga on hyvin suosittu Japanissa ja monet sen osat ovat yltäneet parhaiten myyvien mangojen listalle. Vuonna 2009 Vinland Saga voitti Japan Media Arts Festivalin pääpalkinnon mangadivisioonassa.


title: Vinland Saga

text: Tapahtumat lähtevät liikkeelle vuodesta 1013. Thorfinn kuuluu viekkaan Askeladdin johtamaan viikinkiarmeijaan. Thorfinn on seurannut Askeladdia ja vannonnut tälle kostoa siitä asti, kun tämä tappoi hänen isänsä Thorfinnin ollessa pieni. Hän vaatii alituiseen Askeladdia käymään kaksintaisteluun kanssaan, mutta häviää niistä jokaisen.


title: Vinland Saga

text: Askeladdin komppania ottaa osaa tanskalaisten Lontoon-valloitukseen palkkasotureina. Siellä he joutuvat vastakkain Thorkell Pitkän kanssa, jolla on takanaan paljon suuremmat joukot. Thorfinn ottaa yhteen Thorkellin kanssa, mutta Askeladd miehineen joutuu lopulta perääntymään. Askeladdin ja Thorkellin joukot tapaavat kuitenkin uudestaan, jolloin Askeladdin onnistuu napata Tanskan prinssi Knuut. Knuut mukanaan he pakenevat pohjoiseen.


title: Vinland Saga

text: Vaikka Knuut onkin prinssi, hän on hyvin pelokas ja turvautuu kaikin tavoin huoltajaansa Ragnariin. Askeladd ei ole tähän tyytyväinen. Hän luopuu suunnitelmastaan tukea prinssiä uudeksi kuninkaaksi ja alkaakin vaatia tästä lunnaita. Thorkellin joukot kuitenkin yllättävät heidät ja Askeladd joutuu jälleen muuttamaan toimintasuunnitelmaansa: hän tappaa Ragnarin saadakseen Knuutin itsenäistymään. Suunnitelma onnistuu ja Knuut muuttuu paljon itsevarmemmaksi ja vahvemmaksi. Hän ottaa Thorkellin ja Askeladdin joukot komentoonsa ja palaa isänsä kuningas Sven Haaraparran luo, joka on suunnitellut Knuutin tappamista jättääkseen kaiken Knuutin veljelle prinssi Haraldille.


title: Vinland Saga

text: Knuut, Thorkell ja Askeladd alkavat yhdessä juonia kuninkaan salamurhaa. He onnistuvat saamaan kuninkaalta audienssin. Kuningas Sven uhkaa Askeladdia Walesin, tämän kotimaan, valtaamisella, ellei tämä tuo hänelle Knuutin päätä. Askeladd ei suostu kumpaankaan ja hän tappaa kuninkaan ja monia muita paikallaolijoita. Lopulta Knuutin on tapettava Askeladd ja tällä tavalla hänen asemansa tulevana kuninkaana on turvattu. Kun Thorfinn näkee tämän hän raivostuu ja yrittää tappaa Knuutin. Thorfinn pysäytetään ja Knuut päättää olla hänelle armollinen, koska hän ymmärtää, että Thorfinnin elämän ainut tarkoitus oli ollut Askeladdille kostaminen. Rangaistukseksi Knuut ei määrää Thorfinnille kuolemantuomiota, vaan tekee hänestä orjan.


title: Vinland Saga

text: Seuraavana vuonna Thorfinn päätyy Ketilin maatilalle, jossa hän – nyt täysin soturintahtonsa menettäneenä – aloittaa orjan elämän. Siellä hän tapaa toisen orjan nimeltä Einar. Ketil kuitenkin kohtelee orjiaan hyvin ja antaa heille mahdollisuuden ostaa vapautensa, jos he onnistuvat saamaan tarpeeksi satoa ja myymään sitä. Thorfinn ja Einar alkavat työskennellä yhdessä saadakseen vapautensa. Samaan aikaan Knuut jatkaa suunnitelmiensa toteuttamista Englannissa ja Tanskassa.


title: Vinland Saga

text: Thorfinnin ja Einarin maanviljely ei kuitenkaan suju aivan ongelmitta. Ketilin palvelijat, jotka eivät arvosta orjia, tuhoavat heidän satonsa ja kaksikko ottaa yhteen palvelijoiden kanssa. Käsirysyssä Thorfinn isketään tajuttomaksi ja hän näkee oudon näyn, josta on nähnyt unta monena yönä. Unessa kuolleet yrittävät kiskoa häntä mukaansa ikuiseen taisteluun ja Thorfinn luulee joutuneensa painajaismaiseen versioon Valhallasta. Askeladd, joka myös on kuolleiden joukossa, kertoo Thorfinnille, ettei kyseessä ole Valhalla. Kuolleet, jotka yrittävät kiskoa Thorffinnia mukaansa, ovat kaikki ihmisiä, jotka tämä on joskus tappanut. Askeladd myös kehottaa Thorfinnia taistelemaan vastaan, sillä tämän ei ole vielä liian myöhäistä aloittaa alusta ja tulla todelliseksi soturiksi niin kuin isänsä. Askeladdin sanojen rohkaisemana Thorfinn taistelee vapaaksi kuolleiden otteesta ja vannoo, ettei enää koskaan satuttaisi ketään.


title: Vinland Saga

text: Knuut vierailee vuonna 1018 vakavasti sairaan veljensä luona. Ennen kuolemaansa Harald luovuttaa Knuutille hallitsemansa Tanskan, kun aikaiemmin Knuut on hallinnut vain Englantia. Knuut kuitenkin näkee veljensä paikalla isänsä Svenin katkaistun pään, joka paljastaa, että Knuut itse asiassa myrkytti veljensä. Svenin pään näyttäytyminen vähän väliä häiritsee Knuutia, mutta hän hyväksyy sen, koska tämä on ainut, jolle hän voi puhua rehellisesti.


title: Vinland Saga

text: Samoihin aikoihin Ketil lähtee vierailulle kuninkaan luokse päästäkseen hänen suosioonsa. Matkalle lähtiessään Ketil lupaa antaa Thorfinnille ja Einarille vapauden heti palattuaan. Knuut kuitenkin suunnittelee takavarikoivansa rikkaiden tanskalaisten maita maksaakseen Englannissa oleville joukoilleen. Ketilin suuri ja vauras tila on ensimmäisenä hänen listallaan.


title: Vinland Saga

text: Thorfinn


title: Vinland Saga

text: Askeladd


title: Vinland Saga

text: Bjorn


title: Vinland Saga

text: Thors


title: Vinland Saga

text: Thorkell


title: Vinland Saga

text: Knuut


title: Vinland Saga

text: Einar


title: Småland (täsmennyssivu)

text: Småland tarkoittaa seuraavia asioita:


title: Johannes Magnus

text: Johannes Magnus, vuoteen 1530 saakka Johannes Magni () oli Ruotsin viimeinen katolinen arkkipiispa, virkamies, teologi, sukututkija ja historioitsija. Hän oli linköpingiläisen porvarin poika ja Olaus Magnuksen veli.


title: Johannes Magnus

text: Johannes Magnus oli oppilaana Skaran katedraalikoulussa, ja sen jälkeen kun hänet vuonna 1506 oli nimitetty kaniikiksi, hän opiskeli teologiaa myöhemmän paavi Hadrianus VI:n oppilaana Leuvenissa, jossa hänestä tuli maisteri.


title: Johannes Magnus

text: Nuorena hän oli Sten Sture nuoremman edustajana, ja vuonna 1523 hänet valittiin Uppsalan arkkipiispaksi, joskin uusi paavi Klemens VII hyväksyi nimityksen vasta vuotta myöhemmin, 6. toukokuuta 1524, sillä paavi halusi selvittää, mitä hänen edeltäjälleen oli tapahtunut. Todellinen syy viivästykseen oli myös se, että Johannes Magnus ei tarpeeksi ankarasti vastustanut luterilaisuutta, sillä hän oli kuningas Kustaa Vaasan hyvä ystävä ja isänmaallisista syistä ajatus ruotsalaisesta kansalliskirkosta kiehtoi häntä. Linköpingin piispa Hans Brask vaatikin vuonna 1524, että inkvisition oli tutkittava tätä harhaoppisuudesta epäiltynä, mutta hänen maanmiehensä ja kuningas puolustivat häntä. Kustaa Vaasa ilmeisesti käytti häntä ja hänen epäröivää asennettaan uskonnollisissa kiistoissa häikäilemättä hyväkseen toteuttaakseen tahtonsa.


title: Johannes Magnus

text: Johannes Magnus oli ensimmäinen, joka sai tehtäväkseen kääntää Raamattu ruotsiksi, jotta Roomassa ei heräisi vääriä ajatuksia uskonpuhdistuksesta, mutta työ jäi suorittamatta, koska hän joutui lähtemään Lyypekkiin poliittisiin tehtäviin. Sen sijaan Raamatun käänsi hänen veljensä Olaus Magnus. Vuonna 1526 Kustaa Vaasa aikoi mennä naimisiin puolalaisen prinsessa Hedvigin kanssa, jolloin Johannes Magnus lähti neuvottelemaan asiasta, mutta aiottu avioliitto ei toteutunut. Samoin epäonnistui myös yritys pysyttää Ruotsin katolisena.


title: Johannes Magnus

text: Tämän vastoinkäymisen jälkeen Johannes Magnus eli lopun elämänsä maanpaossa. 27. heinäkuuta 1533 hänet vihittiin kuitenkin Roomassa arkkipiispaksi, mutta nimitys jäi käytännössä merkityksettömäksi, sillä sitä ennen oli Laurentius Petri jo nimitetty Ruotsin ensimmäiseksi protestanttiseksi arkkipiispaksi.


title: Johannes Magnus

text: Tämän jälkeen Johannes Magnus omisti lopun elämänsä historiantutkimukselle, ja eli ilman omia varoja veljensä kanssa Venetsiassa ja Roomassa hänen hyväntahtoisuudestaan riippuvaisena. Hän kuoli keväällä 1544 ja haudattiin Rooman Pietarinkirkkoon.


title: Johannes Magnus

text: Johanneksen kuoleman jälkeen hänen veljensä painatti hänen suuret teoksensa "Historia de omnibus Gothorum Sveonomque regibus" ("Göötan ja Svean kaikkien kuninkaiden historia") vuonna 1554 ja "Historia metropolitanæ ecclesiæ Upsalensis" ("Uppsalan arkkihiippakunnan historia") vuonna 1557. Näistä varsinkin ensinmainittu sai osakseen suurta kansainvälistä huomiota, ja siitä otettiin useita painoksia. Se sai myös suuren merkityksen Ruotsin suurvaltakauden historiantutkijoille, jotka halusivat ihannoida Ruotsin muinaisaikaa. Johannes Magnus nimittäin piti Ruotsia goottien alkukotina ja hänen Ruotsin kuninkaiden luettelonsa ulottui Vanhan testamentin Maagogiin saakka.


title: Johannes Magnus

text: Nimitys Suomen suuriruhtinaskunta on ensimmäisen kerran esiintynyt vuonna 1518 Johannes Magnuksen tekstissä.


title: Johannes Magnus

text: Johannes Magnuksen kuoltua hänen seuraajakseen arkkipiispana nimitettiin hänen veljensä Olaus Magnus, mutta poliittisista ja uskonnollisista syistä hän pysyi maanpaossa Roomassa.


title: Johannes Magnus

text: Johannes Magnuksen teos "Historia de omnibus Gothorum Sveonumque regibus" ("Göötan ja Svean kaikkien kuninkaiden historia") julkaistiin vasta hänen kuolemansa jälkeen. Sen painatusta johti hänen veljensä Olaus Magnus. Teos oli omistettu Kustaa Vaasan pojille. Siitä tuli suuri menestys, ja siitä otettiin useita uusintapainoksia. Sen mielikuvitukselliset kertomukset Ruotsin muinaishistoriasta olivat myös aiheena siihen, että Eerik XIV ja Kaarle IX omaksuivat hallitsijoina näin suuret järjestysnumerot.


Yritysten hallinnointi- ja ohjausjärjestelmä (YHOJ) määrittelee tietyssä maassa toimivien yritysten sidosryhmien suhteita päätöksenteossa ja vastuunkannossa. Tärkeimmät sidosryhmät ovat kunkin yrityksen johto, hallitus, osakkeenomistajat ja työntekijät. Yritysten hallinnointi- ja ohjausjärjestelmä on ympäristö, jossa määräytyy, millainen on eri sidosryhmien vaikutusvalta yritysten asioissa.


Yritysten hallinnointi- ja ohjausjärjestelmä koostuu erilaisista ajan myötä muodostuneista käytänteistä eli tavoista. Niitä voi olla esimerkiksi tapa, jota noudattaen johtokunnan jäseniä yleensä haetaan ja nimitetään tehtäväänsä. Kokonaisuuteen kuuluu myös säädöksiä, jotka koskevat tilinpitoa ja mm. yrityksen tuloksesta annettavia tietoja. Järjestelmän tärkeä osa ovat myös erilaiset valvovat viranomaiset, kuten kilpailuvirasto ja työviranomaiset. Yrityksen perustajan tai johtajan on otettava näiden – ja monien muiden – tahojen vaatimukset huomioon päätöksissään.


Yritysten hallinnointi- ja ohjausjärjestelmä antaa kullekin yritykselle välineet tavoitteiden saavuttamiseen ja saavutusten seurantaan. Hyvä YHOJ antaa yrityksen hallitukselle ja johdolle sellaisia kannustimia, jotka ohjaavat heitä toimimaan yrityksen ja sen osakkeenomistajien edun mukaisesti.


title: Yritysten hallinnointi- ja ohjausjärjestelmä

text: Englanninkielessä yritysten hallinnointi- ja ohjausjärjestelmää kutsutaan ilmauksella "corporate governance". Suomenkielessä on puhuttu myös hyvästä hallintotavasta tai jopa hallinnointikoodista. Terminä "yritysten hallinnointi- ja ohjausjärjestelmä" on vakiintumassa, sillä sitä käytetään esimerkiksi Euroopan Unionin vihreän kirjan suomenkielisessä käännöksessä.


text: Corporate governance (engl. Wikipedian artikkeli).


title: Sarjis

text: Sarjis oli vuosina 1972–1974 ilmestynyt, pelkästään suomalaista sarjakuvaa julkaissut sarjakuvalehti. Lehden kustantajana oli sittemmin Semiciin yhdistetty Kustannus Oy Williams ja päätoimittajana Veikko Savolainen.


title: Sarjis

text: Lehden piirtäjien ydinjoukon muodostivat Joonas-sarjakuvastaan tunnettu Veikko Savolainen sekä muista piirtäjistä Usko Laukkanen (nimimerkki Foi), Seppo Lindqvist, Veli-Pekka Alare, Hannu Kuukkanen (nimimerkki Valto), Tarmo Koivisto ja Kari Leppänen (nimimerkki Oskari). Myöhemmin tunnetuiksi tulleista suomalaisen sarjakuvan tekijöistä lehdessä esiintyivät lisäksi myös Ursula Niemistö, Hannu Mänttäri, Mauri Kunnas, Harri Vaalio (nimimerkki Wallu), Ilkka Heilä, Martti Sirola ja Jorma Pitkänen (nimimerkki Jope).


title: Sarjis

text:
Edellämainittujen lisäksi seuraavien 28 sarjakuvantekijän töitä julkaistiin:
Timo Aarniala, Kai Bergroth (KJB), Seppo Halinen, Pauli Heikkilä, Elisse Heinimaa, Jouko Innanen (Joke), Timo Kästämä, Timo Lemettinen, Jukka Linko, Kalevi Manninen, Timo Mikama, Eero Nykänen, Jyrki Nykänen, Harri Ojala, Pertti Palttala (Pera), Pasi Penkki, Kalervo Pulkkinen, Risto Pulkkinen (Ripa), Sakari Pulkkinen, Riku Päivärinta, Sameli Rantanen (Santtu), Ilkka Remes, Matti Remes, Olli Savolainen (Olli Snen), Tarmo Soukka (Tsou), Heikki Tiiainen (ht), Juha Tikkanen ja Kai Tuloisela.


title: Sarjis

text: Lehden ansiosta koko joukko ennestään tuntemattomia sarjakuvantekijöitä ja amatöörejä pääsi julkisuuteen. Monelle töiden julkaiseminen merkitsi kannustusta harrastuksen syventämiseen tai jopa sysäystä ammattiin.


title: Sarjis

text: Sarjakuvien julkaisemisen lisäksi lehdessä annettiin neuvoja hyvän sarjakuvan tekemiseen. Myöskin järjestettin sarjakuvakilpailuja, joissa esimerkiksi sarjan juoni ja nimi oli annettu.


title: Sarjis

text: Lehdessä oli myös suomalaisen sarjakuvan historiaa tai esimerkiksi sarjakuvan sanomaa käsitteleviä artikkeleita. Kirjoittajina olivat muun muassa Osmo Jokinen, Heikki Kaukoranta ja Jukka Rislakki. Esimerkiksi sellaiset nimet kuin Kari Suomalainen, Erkki Tanttu (Rymy-Eetu), Asmo Alho ja Mika Waltari (Kieku ja Kaiku) ja Aarno Liuksiala (Pöllisen möhläyksiä) pääsivät esimerkkeinä esiin.


title: Manavgat

text: Manavgat on kaupunki ja piirikunta Antalyan maakunnassa Turkissa, noin 70 kilometriä Antalyan kaupungista. Manavgatissa asuu noin 80 000 ihmistä. Köprülün kanjoni on yksi alueen nähtävyyksistä. Oymapinarin pato Manavgat-joella tuottaa alueelle sähköä.


title: HMS Dristigheten (1900)

text: HMS Dristigheten oli Ruotsin laivaston rannikkopanssarilaiva ().


title: HMS Dristigheten (1900)

text: Kuninkaallinen määräys laivastoesikunnalle annettiin 10. lokakuuta 1896, minkä mukaan esikunnan tuli toimittaa 1. syyskuuta 1897 mennessä uuden Oden-luokan aluksen piirustukset hyväksyttäviksi. Esikunta valmisti piirustuksen uutta tyyppiä olevasta aluksesta ja piirustukset hyväksyttiin 5. marraskuuta. Aluksen hankintaan tarvittavista varoista käyty keskustelu aiheutti kiistelyä parlamentissa. Yhtenä mahdollisuutena esitettiin tullimaksuista saatujen säästöjen käyttämistä aluksen hankintaan. Tällöin eräs kansanedustaja muistutti vuoden 1888 sopimuksesta, jonka mukaan säästöt olisivat budjetin tasaamiseen eikä uus'hankintoihin.


title: HMS Dristigheten (1900)

text: Vuoden 1898 konservatiivihallitus esitti varojen saamista Luulajan ja Narvikin väliseen rautatiehen sekä uuden rannikkopanssarilaivan hankintaan, jolloin rautatie jätettiin budjetin ulkopuolelle aluksen hankinnan ollessa halvempi.


title: HMS Dristigheten (1900)

text: Valmistussopimus allekirjoitettiin syksyllä 1898 Lindholmens Mekaniska Verkstad, joka toimitti rungon ja osti koneiston Motalalta. Aluksen hankintahinnaksi asetettiin 1910000 ruotsin kruunua. Sen köli laskettiin lokakuussa 1898 ja alus laskettiin vesille 28. huhtikuuta 1900. Alus otettiin palveluksen 5. syyskuuta 1901.


title: HMS Dristigheten (1900)

text: Alus muutettiin vesilentokoneiden emälaivaksi 1927, missä tehtävässä se palveli aina 13. kesäkuuta 1947 palveluksesta poistoonsa saakka. Alus jatkoi maalilaivana, kunnes se myytiin 1961 romutettavaksi Göteborgiin.


title: Jukka Kekkonen

text: Jukka Tapani Kekkonen (s. 12. lokakuuta 1953 Helsinki) on oikeushistorian ja roomalaisen oikeuden professori Helsingin yliopistossa (vuodesta 1995).


title: Jukka Kekkonen

text: Jukka Kekkonen on tullut Helsingin yliopistoon vuonna 1972, valmistunut oikeustieteen kandidaatiksi 1975, oikeustieteen lisensiaatiksi 1978 ja oikeustieteen tohtoriksi 1987. Varatuomarin arvonimen Kekkonen sai vuonna 1980. Kekkonen oli professori Heikki Ylikankaan oppilas. Lapin yliopiston yleisen oikeustieteen ja oikeushistorian professoriksi hänet nimitettiin vuonna 1990. Lukuvuoden 1993–1994 hän oli Madridin Complutense-yliopistossa vierailevana professorina. Helsingin yliopiston oikeushistorian ja roomalaisen oikeuden professoriksi hänet nimitettiin vuonna 1995. Vuosina 1998–2003 hän toimi rikos- ja prosessioikeuden sekä oikeuden yleistieteiden laitoksen johtajana ja 2004–2009 oikeustieteellisen tiedekunnan dekaanina. Vuonna 2010 hänet valittiin Helsingin yliopiston hallitukseen ja vuonna 2011 International Association of Law Schools -järjestön hallitukseen. Kekkonen oli 1994–2004 valtakunnanoikeuden jäsen. Vuonna 2007 hänet valittiin Suomalaisen tiedeakatemian jäseneksi ja vuonna 2015 tiedeakatemian oikeustieteen ryhmän johtajaksi.


title: Jukka Kekkonen

text: Kekkosen tutkimukset ovat käsitelleet rikosoikeuden ja kontrollipolitiikan historiaa, taloudellisen sääntelyn historiaa sekä Suomen oikeuskulttuurin historiaa. Uusimmassa vahvasti tieteidenvälisessä tutkimuksessaan (2016) Kekkonen vertailee systemaattisesti poliittista väkivaltaa ja oikeudenkäyttöä Suomen ja Espanjan sisällissodissa. Tutkimusta on luonnehdittu "massiiviseksi", "monumentaaliseksi" ja uusia uria aukovaksi.


title: Jukka Kekkonen

text: Jukka Kekkosen vanhemmat ovat rauhanaktivistit Helena Kekkonen ja Risto Kekkonen. Hänen isoisänsä oli Suomen Kristillisen Työväen Liiton kansanedustaja Juho Kekkonen.


title: Jukka Kekkonen

text: Yhteiskunnallisissa kirjoituksissaan ja julkisissa esiintymisissään tarkastellut erityisesti oikeusvaltion ja kansanvallan tilaa. Dekaanikaudellaan hän vastusti vuonna 2010 voimaan tullutta yliopistouudistusta.


title: Jukka Kekkonen

text: Toukokuussa 2016 Kekkonen arvosteli yliopistopolitiikkaa, jossa keskitetään yksiköitä. ”Vallalla on sokea usko keskittämisen siunauksellisuuteen”. Oikeushistorian ja roomalaisen oikeuden professori Jukka Kekkonen pitää tämänhetkistä yliopistopolitiikkaa järkyttävänä. Kekkonen puolustaa voimakkaasti Savonlinnan OKL:n kaltaisia pieniä yksiköitä.


title: Jukka Kekkonen

text: Kekkosta pidetään yhtenä maamme johtavista julkisista intellektuelleista (public intellectuals).


title: Željko Rebrača

text: Željko Rebrača (; s. 9. huhtikuuta 1972 Prigrevica) on serbialainen uransa lopettanut koripalloilija.


title: Željko Rebrača

text: Rebrača aloitti koripallon KK NAP Novi Sadissa, josta hän siirtyi pian KK Partizaniin. Seuran paidassa hän voitti Euroliiga-mestaruuden kaudella 1991–1992 sekä Jugoslavian-mestaruuden vuosina 1992 ja 1995. Viimeisen mestaruutensa jälkeen Rebrača hankittiin italialaiseen Benetton Trevisoon, jossa hän voitti Italian-mestaruuden kaudella 1996–1997. Lisäksi Rebrača voitti seuran paidassa Saporta Cupin kaudella 1998–1999. Vuonna 1999 hän siirtyi kreikkalaiseen Panathinaikosiin, jossa hän voitti uransa toisen Euroliiga-mestaruuden kaudella 1999–2000. Rebrača oli merkittävässä roolissa, sillä hänet valittiin Euroliigan Final Fourin arvokkaimmaksi pelaajaksi. Lisäksi hän voitti Kreikan-mestaruuden vuosina 2000 ja 2001.


title: Željko Rebrača

text: Vuonna 2001 Rebrača siirtyi NBA:han, jossa hänen pelioikeutensa oli kaupattu Detroit Pistonsille. Ensimmäinen NBA-kausi oli tilastollisesti hänen parhaansa NBA:ssa, sillä hän teki 6,9 pistettä ottelua kohden. Hänet valittiin myös kauden 2001–2002 . Rebrača edusti Detroitia helmikuuhun 2004 asti, jolloin hänet kaupattiin Atlantalle, jossa hän vietti loppukauden. Vuodet 2004–2007 Rebrača edusti Los Angeles Clippersia. Hän kärsi sydänongelmista ja joutui olemaan kaudella 2005–2006 tämän takia sivussa 25 ottelua. Kaudella 2006–2007 hän ei pelannut yhtään ottelua. Vuonna 2007 Rebrača palasi Eurooppaan, Pamesa Valenciaan. Hän ilmoitti lopettavansa ammattilaiskoripalloilun saman vuoden joulukuussa.


title: Željko Rebrača

text: Rebrača edusti maajoukkuetasolla Jugoslaviaa ja myöhemmin Serbia ja Montenegroa. Hän voitti EM-kisoista kultaa vuosina 1995 ja 1997. MM-kilpailuista hän saavutti kultaa vuonna 1998. Rebrača oli mukana vuosien 1996 ja 2000 olympialaisissa, joista hän saavutti olympiahopeaa vuonna 1996.


title: Željko Rebrača

text: Rebrača oli pelipaikaltaan sentteri. Hänet tunnettiin hyvästä puolustustyöskentelystään ja näyttävistä donkeistaan. Lisäksi hän oli hyvä heitontorjuja.


title: Redmine

text: Redmine on vapaa avoimeen lähdekoodiin perustuva verkkopohjainen ja alustariippumaton projektinhallintaohjelmisto. Redminen julkaisi Jean-Philippe Lang vuonna 2006 ja se on ohjelmoitu Ruby-ohjelmointikielellä ja Ruby on Rails -ohjelmistokehyksellä. Redmineä levitetään GNU General Public License v2 -lisenssillä.


title: Innovaatiojärjestelmä

text: Innovaatiojärjestelmä tarkoittaa ihmisten ja organisaatioiden muodostamaa verkostoa, jossa kehitetään ja hyödynnetään uusia toimintatapoja, tuotantomenetelmiä tai keksintöjä. Innovaatiojärjestelmään kuuluu mm. innovaatiotoiminnan rahoittajia, yksityisiä ja julkisia tutkimuslaitoksia sekä korkeakouluja.


title: Innovaatiojärjestelmä

text: Innovaatio tarkoittaa keksintöä tai muuta uudistusta, joka on otettu käyttöön esimerkiksi kaupallisena tuotteena tai toimintatapana. On paljon keksintöjä, joista ei tule innovaatioita, koska ne eivät jostain syystä kelpaa aiotuille käyttäjille. Sama koskee patentteja: kaikkia patentoitujakaan keksintöjä ei hyödynnetä käytännössä, jolloin niistä ei tule innovaatioita.


title: Innovaatiojärjestelmä

text: Voidaan puhua kansallisesta innovaatiojärjestelmästä tai jonkin toimialan innovaatiojärjestelmästä. Kansallisen innovaatiojärjestelmän keskeisiä toimijoita ovat yliopistot ja muut korkeakoulut, tutkimuslaitokset sekä maassa sijaitsevat suurten yritysten tutkimusyksiköt. Kansallisen innovaatiojärjestelmän kyvyllä tuottaa kilpailukykyisiä innovaatioita voi olla huomattava vaikutus talouden kasvuun ja työllisyyteen.


title: Innovaatiojärjestelmä

text: Yksittäisen toimialan innovaatiojärjestelmä tuo yhteen toimialan yrityksiä. Yritykset voivat kilpailla keskenään uusilla tuotteilla, mutta niillä voi olla myös yhteisiä tutkimushankkeita esimerkiksi yhdessä toimialaa palvelevan tutkimuslaitoksen kanssa. Yhteishankkeilla luodaan perustaa tulevaisuuden innovaatioille.


title: Innovaatiojärjestelmä

text: Käsitys innovaatioiden taloudellisesta merkityksestä alkoi tarkentua Joseph Schumpeterin (1883–1950) kirjoitusten perusteella. Karl Marxin tavoin Schumpeter korosti kapitalististen yrittäjien kykyä ottaa käyttöön uutta, tuotantoa uudistavaa tai jopa mullistavaa tekniikkaa.


title: Innovaatiojärjestelmä

text: Käsitettä "innovaatiojärjestelmä" käytti ensimmäisenä Bengt-Åke Lundvall (1941–) vuonna 1985 (ks. s. 29).


title: Innovaatiojärjestelmä

text: Kansallisten innovaatiojärjestelmien erojen vaikutusta maiden kilpailukykyyn pohti ensimmäisten joukossa Christopher Freeman (1921–2010). Hänen mukaansa Japani saavutti 1980-luvulla monilla teollisuudenaloilla ylivoimaisen kilpailukyvyn soveltamalla tuotteisiin ja tuotantoprosesseihin informaatiotekniikkaa.


title: Innovaatiojärjestelmä

text: Omalla tutkimus- ja innovaatiopolitiikallaan Euroopan Unioni on pyrkinyt avaamaan jäsenmaidensa välisiä tutkimus- ja tuotekehitysyhteistyön kansallisia rajoja. Tällöin yksittäisiin hankkeisiin voitaisiin osoittaa suurempia voimavaroja, ja eri maissa harjoitettua päällekkäistä tutkimustyötä voitaisiin vähentää. EU:n tavoitteena on luoda tutkimus- ja tuotekehitystyön sisämarkkinat, eräänlainen EU:n innovaatiojärjestelmä.


title: Häkäpönttöauto

text: Häkäpönttöauto on auto, jonka moottorin pääasiallisena polttoaineena käytetään joko puusta tai hiilestä erityisellä kaasunkehitinlaitteistolla tuotettavaa kaasumaista polttoainetta (puukaasua tai hiilikaasua). Kaasu muodostuu kahdessa vaiheessa: Ensin happi yhtyy polttoaineeseen muodostaen hiilidioksidia, joka johdetaan hehkuvan hiilikerroksen läpi. Tällöin osa hiilidioksidista pelkistyy hiilimonoksidiksi, joka puhdistettuna johdetaan moottorin kaasuttimeen. Häkäpönttöauton ulkoinen tunnusmerkki on kehittimen säiliö, ”pönttö”, jossa kaasu muodostuu.


title: Häkäpönttöauto

text: Kivihiilikaasun käyttöä moottoripolttoaineena kokeiltiin Englannissa jo vuonna 1881. Kiinteään polttoaineeseen perustuvaan laitekokonaisuuteen kuuluvat kaasunkehitin ja kaasua käyttävä imukaasumoottori. 1900-luvun alkuvuosina kokeellisia imukaasulaitteita rakennettiin useissa maissa. Niissä kaasunkehittimen polttoaineina olivat kivihiilen ohella ruskohiili, turve ja puu. Puuta käytetään kuorituista koivuhaloista noin 15 cm:n pituisiksi sahattujen ja halkaistujen pilkkeiden muodossa.


title: Häkäpönttöauto

text:
Ensimmäinen maailmansota kiihdytti kaasunkehitinlaitteistojen ja kaasua käyttävien moottorien kehitystyötä. Esitettyjen ennusteiden mukaan tunnetut öljyvarat ehtyisivät nopeasti. Puu- ja hiilikaasukäyttöisten ajoneuvojen kehitystyötä vauhditettiin muun muassa järjestämällä pitkän matkan ajokilpailuja. Esimerkiksi Ruotsissa puukaasua tuettiin 1930-luvulla verohelpotuksin.
Saksalais-ranskalaista Georges Imbertiä (1884–1950) pidetään merkittävimpänä yksittäisenä puukaasuteknologian kehittäjänä. Hänen Ranskassa 1924 esittelemänsä kaasutinkonsepti lisensoitiin tai kopioitiin lukuisiin laitteistoihin joko sellaisenaan tai muunneltuna. Imbert-laitteistoja tuotiin myös Suomeen. Lisäksi autokorjaamoiden perustama yhteisyritys Autokorjaamoiden Oy hankki Suomen ja Viron Imbertille myöntämät patentit, ja otti niiden pohjalta kehitetyssä omassa tuotteessaan käyttöön Kytö-tavaramerkin.


title: Häkäpönttöauto

text: Myös Ruotsissa tehtiin merkittävää kaasutinlaitteistojen tutkimus- ja kehittämistyötä. Axel Svedlund kehitti niin sanotun. käänteisen palamisen periaatteella toimivan hiilikaasuttimen ensin maamoottoria varten, ja asensi sen autoon vuonna 1920. Vuoteen 1945 mennessä Svedlund-kaasuttimia oli tehty 35 000. Suomessa niitä valmisti Haldin & Rose Oy.


title: Häkäpönttöauto

text:
Toisen maailmansodan aikana Eurooppa kärsi bensiinipulasta, koska omaa tuotantoa ei ollut. Useissa Euroopan maissa valmistettiin ja käytettiin puukaasulaitteita autojen lisäksi traktorien ja voimakoneiden sekä venemoottorien voimanlähteinä vielä sodan päätyttyäkin. Esimerkiksi Saksa kiihdytti tuotantoa vuodesta 1941 lähtien. Puukaasuautoja oli sodan aikana Euroopan maista lukumääräisesti eniten Saksassa (155 000 vuonna 1942) ja Ruotsissa (73 000 vuonna 1942). Suomessa puukaasuautoja oli enimmillään 25 000 vuonna 1944.
Häkäkaasukäytössä moottorin hyötysuhde on pienempi kuin bensiinikäytössä. Lisäksi mukana kuljetettava polttoaine – pilke- tai hiilisäkit – vähentää hyötykuormaa. Sytytyksen jälkeen kuluu 5–10 minuuttia ennen kuin kaasua alkaa muodostua ja saavutetaan sopiva ilman ja polttokaasun seos moottorin käynnistämiseksi. Ajon aikana häkäpönttöä on kohennettava ja pilkkeitä lisättävä. Laitteisto voidaan rakentaa joko pelkästään häkäkaasukäyttöön tai mahdollistamaan myös nestemäisen polttoaineen käyttö. Säännöstelyaikana häkäpönttöautoille voitiin varata erityinen "mäkibensa"-annos antamaan lisätehoa nousuihin.


title: Rion sambakarnevaali

text: Rion sambakarnevaali on Rio de Janeirossa järjestettävä karnevaali. Se järjestetään joka vuosi laskiaisen aikaan ennen paastoa ja se on maailman suurin karnevaali.


title: Viviana Zelizer

text: Viviana A. Zelizer on Princetonin yliopiston sosiologian professori, joka on tunnettu taloussosiologian tutkija. Hänen alaansa on erityisesti talouden kautta ilmenevät kulttuuriset ja moraaliset merkitykset. Erityisesti "pyhän" taloudellinen arvottaminen on toistuva teema Zelizerin tutkimuksessa; tämä näkyy hänen mukaansa esimerkiksi henkivakuutusratkaisuissa ja seksuaalisten suhteiden yhteydessä tapahtuvassa taloudellisessa vaihdossa.


title: Ilmapudotus

text: Ilmapudotus tai lentopudotus tarkoittaa tarvikkeiden pudotusta ilma-aluksesta, tyypillisesti laskuvarjon varassa. Tavallisimpia ilmapudotuksen käyttökohteita ovat avustustarvikkeiden kuten ruoka-avun tai lääkkeiden pudottaminen lentokoneesta laskuvarjoilla alueille, jotka ovat muutoin vaikeasti saavutettavissa joko luonnonolojen tai poliittisen tilanteen vuoksi. Toinen tyypillinen ilmapudotuksen käyttökohde on sotajoukkojen huoltaminen pudottamalla näille lentoaluksesta täydennyksiä. Ilmapudotuksella sijoitettavia sotajoukkojen kutsutaan maahanlaskujoukoiksi.


title: Licancabur

text: Licancabur on Chilen ja Bolivian rajalla sijaitseva kerrostulivuori. Tulivuoren kraatterissa sijaitsee yksi maailman korkeimmilla sijaitsevista järvistä.


title: Laguna Blanca

text: Laguna Blanca voi viitata muun muassa seuraaviin asioihin:


title: Paha matka

text: Paha matka ("bad trip", huono trippi) on yleensä hallusinogeenisten päihteiden kuten LSD:n, salvian, dekstrometorfaanin, fensyklidiinin, meskaliinin, psilosybiinisienten, kannabiksen, hulluruohojen tai dimetyylitryptamiinin käytön joskus laukaisema negatiivinen kokemus. Siitä voidaan kuitenkin puhua monien eri päihteiden, jopa alkoholin tai ekstaasin käytön yhteydessä.


title: Paha matka

text: Siihen voi sisältyä masennusta, pelkoja, vainoharhaisuutta, paniikkia, sekavuustila, pahoinvointia ja kehon ylikuumenemista. Paha matka saattaa kestää pidempään kuin varsinainen päihtymys ja voi myöhemmin lisätä jopa skitsofreenistyyppisen mielenterveyshäiriön riskiä. Toisaalta käyttäjät kuvaavat, että myös epämukava psykedeelimatka voi olla mielenkiintoinen mahdollisuus tutustua itseen paremmin.


title: Evere

text: Evere on yksi Belgian 359:stä kunnasta ja yksi Belgian pääkaupunkiseudun yhdeksästätoista. Kuten muutkin Belgian pääkaupungin Brysselin kunnista, Everen kunta on kaksikielinen (Everessä puhutaan flaamia sekä ranskaa).


title: Evere

text: Everen pinta-ala on viisi neliökilometriä. Vuoden 2014 alussa kunnassa asui noin 37 957 ihmistä ja väestöntiheys oli 7 591 asukasta neliökilometriä kohden. Kunta ei ole väkiluvultaan Brysselin kunnista suurimpia, vaan se on vasta kolmanneksitoista suurin. Everellä on yhteistä rajaa neljän muun kunnan kanssa, jotka ovat Bruxelles-Ville, Schaerbeek, Woluwe-Saint-Lambert ja Zaventem. Ennen vuotta 1954 kunta kuului flaaminkieliseen Brabantin provinssiin.


title: Evere

text: Everen kunnan väestöstä maahanmuuttajia oli vuoden 2008 alussa noin 18,57 %. Samana vuonna 0–17-vuotiaita väestöstä oli 22,86 %, 18–64-vuotiaita 59,87 % ja yli 65-vuotiaita 17,27 %. Vuonna 2009 työttömyysaste oli Everessä 19,3 %. Everen pormestarina toimii Rudi Vervoort, joka on Belgian sosialistipuolueen jäsen.


title: Hello My Name Is

text: Hello My Name Is on Angelspit-yhtyeen neljäs täyspitkä albumi. Se julkaistiin lokakuussa 2011. Sitä edeltävä julkaisu oli "Hideous and Perfect" vuonna 2009.


title: Cadwal Chronicles

text: Cadwal Chronicles on Jack Vancen tieteisromaanien sarja, joka koostuu teoksista "Araminta Station" (1987), "Ecce and Old Earth" (1991) ja "Throy" (1992).


title: Joacim Eriksson

text: Joacim Eriksson (s. 9. huhtikuuta 1990 Gävle, Ruotsi) on ruotsalainen jääkiekkomaalivahti, joka pelaa SHL-joukkue Brynäs IF:ssä. Elite Prospects -sivuston Curtis Joen mukaan hänen torjuntatyylinsä on sekoitus perhostyyliä ja hydridityyliä. Erikssonin vahvuuksiin kuuluu hanskakäsi, liikkuvuus ja sijoittuminen. Hänen hanskakätensä on oikea.


title: Joacim Eriksson

text: Ericssonin kasvattajaseura on Hedesunda IF, mutta hän pelasi ensimmäisen miesten pelinsä Ruotsin I-divisioonan Valbo HC:ssa kaudella 2006–2007. Kaudella 2007–2008 Eriksson pelasi siellä kaksi ottelua, mutta suurimman osan kaudestaan hän pelasi Brynäs IF:n J20- ja J18-junioreissa. Eriksson jäi J20 SuperElitin runkosarjassa vielä kakkosmaalivahdiksi Jacob Markströmille, joka siirtyi kuitenkin loppukaudesta Brynäsin Elitserien-joukkueen vahvuuteen. Eriksson torjui J20 SuperElitin hopeaa keväällä 2008. Philadelphia Flyers varasi hänet seitsemännellä kierroksella 196. pelaajana .


title: Joacim Eriksson

text: Kaudella 2008–2009 Eriksson nousi Brynäsin J20-junioreiden pääasialliseksi vastuunkantajaksi. Hänellä oli koko J20 SuperElitin paras torjuntaprosentti (93%) ja päästettyjen maalien keskiarvo (1.99), kuten myös kevään 2009 pudotuspeleissä (torjuntaprosentti 93,8 ja päästettyjen maalien keskiarvo 1.83). Eriksson torjui sarjan mestaruuden keväällä 2009. Hän toimi kauden aikana myös Brynäsin luukkuvahtina 13 Elitserien-ottelussa. Kaudeksi 2009–2010 Eriksson siirtyi HockeyAllsvenskan-joukkue Leksands IF:ään, jonka ykkösmaalivahtina hän toimi. Hän torjui 38 runkosarjaottelussa ja vei Leksandin Kvalserieniin saakka, mutta joukkue jäi kuitenkin ilman sarjanousua.


title: Joacim Eriksson

text: Kaudeksi 2010–2011 Eriksson siirtyi Elitserien-joukkue Skellefteå AIK:hon kaksivuotisella sopimuksella. Hän toimi ensimmäisellä kaudellaan joukkueen pääasiallisena kakkosmaalivahtina ja torjui 17 runkosarjaottelussa. Eriksson voitti Elitserien-hopeaa keväällä 2011. Seuraavalla kaudella 2011–2012 hän nousi Andreas Hadelövin ohi Skellefteån pääasialliseksi ykkösmaalivahdiksi ja torjui hopeaa. Tammikuussa 2012 Eriksson teki kaksivuotisen jatkosopimuksen joukkueen kanssa. Kauden 2012–2013 päätteeksi hän voitti Ruotsin-mestaruuden. Eriksson valittiin Ruotsin tähdistökentälliseen.


title: Joacim Eriksson

text: Kesäkuussa 2013 Eriksson teki kaksivuotisen NHL-sopimuksen Vancouver Canucksin kanssa. Hän pelasi kauden 2013–2014 lähes kokonaan AHL-joukkue Utica Cometsissa. Eriksson valittiin 26. tammikuuta 2014 liigan viikon pelaajaksi. Hän pelasi kauden aikana ensimmäisen ja toistaiseksi ainoan NHL-ottelunsa 15. tammikuuta 2014 vieraissa Anaheim Ducksia vastaan, kun Eriksson vaihdettiin maanmiehensä Eddie Läckin tilalle Canucksin maaliin ottelun toisessa erässä. Hän torjui joukkueen 1–9-murskatappioon päättyneessä ottelussa kaikkiaan kymmenen kertaa ja päästi kolme maalia. Kauden 2014–2015 Eriksson pelasi kokonaan Cometsissa, jonka kanssa hän eteni aina Calder Cup -finaaleihin saakka. Mestaruuden vei kuitenkin Manchester Monarchs otteluvoitoin 4–1.


title: Joacim Eriksson

text: Kaudeksi 2015–2016 Eriksson siirtyi vuoden mittaisella sopimuksella KHL:n latvialaisjoukkue Dinamo Riian paitaan. Kaudeksi 2016–2017 hän palasi kotimaahansa ja siirtyi kaksivuotisella sopimuksella Växjö Lakersiin. Hän jätti joukkueen kuitenkin ensimmäisen sopimuskauden jälkeen ja siirtyi kaudeksi 2017–2018 1+1-vuotisella sopimuksella Djurgårdens IF:ään. Eriksson jakoi varsin tasaisesti torjuntavastuun Adam Reidebornin kanssa, jolle hän jäi niukasti kakkosmaalivahdiksi, kevätkaudella osaksi myös vammojen vuoksi. Huhtikuussa 2018 Djurgården ilmoitti jättävänsä käyttämättä Erikssonin sopimuksessa olleen option.


title: Joacim Eriksson

text: Eriksson palasi kaudeksi 2018–2019 kaksivuotisella sopimuksella hänen junioriuraltaan tuttuun Brynäs IF:ään. Eriksson loukkasi kuitenkin polvensa jo kesäharjoitusten aikana ja hänen todettiin olevan sivussa kauden alkuun asti. Erikssonin loukkaantumisen myötä Brynäs täydensi maalivahtiosastoaan koko kauden kattavalla sopimuksella Tomi Karhusella.


title: Joacim Eriksson

text: Eriksson edusti Ruotsia MM-kilpailuissa vuonna 2014, jolloin hän voitti pronssia. Eriksson toimi turnauksessa lähinnä joukkueensa kakkosmaalivahtina Anders Nilssonille ja pelasi yhden ottelun. Yhteensä hän on pelannut kymmenen A-maaottelua. Eriksson teki A-maajoukkuedebyyttinsä 18. joulukuuta 2011 Channel One Cupin kolmannessa ottelussa Moskovassa Suomea vastaan. Ottelu päättyi Ruotsin 3–4-tappioon.


title: Joacim Eriksson

text: Eriksson pelasi alle 18-vuotiaiden MM-kilpailuissa vuonna 2008, jolloin hän toimi kuitenkin koko turnauksen ajan Ruotsin kakkosmaalivahtina Jacob Markströmille. Eriksson pelasi myös Ivan Hlinkan muistoturnauksessa vuonna 2007, jolloin hän voitti kultaa. Yhteensä Eriksson on pelannut seitsemän nuorten ja viisi poikien maaottelua.


title: Tera Lynn Childs

text: Tera Lynn Childs on yhdysvaltalainen kirjailija, jonka esikoisteos on "Jumalten jälkeläiset" ("Oh. My. Gods.") vuodelta 2008. Suomeksi hänen teoksiaan on julkaissut Stabenfeldt.


title: Tera Lynn Childs

text: Childs syntyi Minneapolisissa, Minnesotassa. Hänen lapsuudessaan perhe muutti usein, sillä hänen vanhempansa olivat näyttelijöitä. Kun Childs sai muun muassa teatteritiedettä sisältäneet opintonsa valmiiksi, hän ei tarkkaan tiennyt, mihin ammattiin ryhtyisi. Lopulta hän alkoi vähin äänin kirjoittaa kirjaa "Jumalten jälkeläiset", mistä tulikin menestys.